title: Seinäjoen Maila-Jussit

text: Jussien alkutaival oli menestykseltään vaihtelevaa. Pelaajien asuessa hajallaan, olivat harjoitukset sattumanvaraisia ja harjoittelu keskittyi niille, jotka pääsivät paikalle. Perustamiskokouksessa oli tahtona saada joukkue nopeasti Aluesarjasta Suursarjaan. Tavoite jäi kuitenkin toteutumatta ensimmäisellä kaudella, jolloin loppusarjassa saavutukseksi jäi viides sija. Seuraavana vuonna 1933 joukkue onnistui tavoitteessaan ja selvitti tiensä Suursarjaan. Suursarja-kauden 1934 jälkeen joukkue toisin putosi sarjasta voitettuaan kymmenestä pelistään neljä. 1935 joukkue haki vauhtia Aluesarjasta ja nousi takaisin Suursarjaan, pudoten seuraavan kauden jälkeen jälleen aluesarjaan. Tällä kertaa kymmenestä ottelusta joukkue voitti vain yhden.


title: Seinäjoen Maila-Jussit

text:
Vaihtelevasta menestyksestä huolimatta lehdet kirjoittivat Maila-Jusseista positiivisesti esimerkkinä tämä Kiri-lehdessä ollut juttu:
Seura saavutti piirinmestaruuksia sekä menestystä valtakunnan sarjoissa. Vuonna 1943 järjestettiinkin Itä-Länsi-ottelu ensimmäistä kertaa Seinäjoella. Ensimmäinen vierailu pääsarjassa tapahtui vuonna 1946, mutta se jäi yhden kauden mittaiseksi kuten muutkin pääsarjaesiintymiset 1940–1950-luvuilla. Tuona aikana Jussit pelasi pääsarjassa yhteensä kolme kautta. Vuonna 1954 Jussit saivat käyttöönsä Olavi Kurikan suunnitteleman lipun ja merkin.


title: Seinäjoen Maila-Jussit

text: Vuonna 1969 Jussit nousivat pysyvästi mestaruussarjaan 37 kauden ajaksi, joka toi seuralle kaikkien aikojen pisimpään yhtäjaksoisesti pääsarjassa pelanneen joukkueen arvon. Jo ensimmäisellä kaudella seura saavutti SM-hopeaa.


title: Seinäjoen Maila-Jussit

text: 1970-luvulla Jussit oli Suomen kärkijoukkueita ja saavuttivatkin ensimmäisen mestaruutensa vuonna 1975. Mestaruuden lisäksi Jussit saavuttivat 1970-luvulla myös yhden hopea- ja kaksi pronssimitalia. Naisetkin saavuttivat vuonna 1977 ainoan mestaruutensa Jussi Ristilän johtamana.


title: Seinäjoen Maila-Jussit

text: 1980-luvulla Jussit saavuttivat kolme mestaruutta vuosina 1983 ja 1985, jolloin pelinjohtajana toimi Tuomo Olli, ja 1987. pelinjohtajinaan Tapio Ristilä ja Mauri Pyhälahti, jotka nostivat Jussit maan menestyneimmäksi pesäpalloseuraksi. Mestaruuksien lisäksi Jussit saavuttivat myös kaksi hopeaa sekä kaksi pronssia, joten 80-lukua pidetään Jussien kulta-aikana. Seura teki vahvaa menestystä 1980-luvulla myös lentopallon puolella saavutetut kultamitalit vuosina 1986 ja 1987. Molemmissa lajeissa vuosi 1987 on myös toistaiseksi jäänyt viimeiseksi kultamitalivuodeksi.


title: Seinäjoen Maila-Jussit

text: Kun SM-sarja nimettiin uudelleen Superpesikseksi alkoi Seinäjoella 80-luvulta tuttu menestys pikkuhiljaa hiipua, vaikkakin 1990-luvulla Jussit selviytyivätkin neljä kertaa mitalipeleihin, joista tuomisina oli joka kerta pronssimitalit vuosina 1991, 1995, 1996 ja 1997. Superpesis toi mukanaan myös hallipesisottelut, joista Jussit saavuttivat kaksi hopeaa sekä kaksi pronssia.


title: Seinäjoen Maila-Jussit

text: 1990-luvulla tapahtui Seinäjoella tapahtui myös eteenpäin menoa kun Seinäjoen pesäpallostadion valmistui kesällä 1992. Samana kesänä Seinäjoella järjestettiinkin uuden stadionin myötä jälleen miesten ja poikien Itä-Länsi-ottelut. Jussien naisetkin kävivät jälleen pääsarjassa kahden kauden ajana 1994–1995.


title: Seinäjoen Maila-Jussit

text: 2000-luku oli Jussien toiminalle hiipumisen aikaa, vaikkakin pronssiotteluissa käytiin vielä vuonna 2004 sekä hallipesiksen että Superpesiksenkin puolella, joista molemmista tuotiinkin vielä mitalit sen jälkeen alkoikin lamaantuminen. Seuran naisjoukkue yhdistyi kuntaliitoksen myötä Peräseinäjoen Toiveen naispesäpalloilijoiden kanssa uudeksi naispesäpallon erikoisseuraksi Petojusseiksi, joka aloitti pelaamisen heti ensimmäisellä kaudellaan Superpesiksessä.


title: Seinäjoen Maila-Jussit

text: Miesten puolella kauden 2004 menestyksestä ei ollut enää seuraavalla kaudella 2005 tietoa, kun Jussit putosivat syksyllä Ykköspesikseen. Jussit eivät tosin viihtyneet toiseksi korkeimmalla sarjatasolla kautta pidempään vaan nousivat vielä kertaalleen takaisin pääsarjaan kaudeksi 2007. Kauden 2008 jälkeen seura päätti kuitenki vetäytyä sarjasta vedoten talouteensa ja aloittikin seuraavan kauden Suomensarjasta, jossa Jussit pelaa myös kaudella 2010. Kaudeksi 2011 Maila-Jussit sai Vaasan Mailalta paikan ykköspesiksestä ja sijoittui runkosarjassa neljänneksi. Ylemmän loppusarjan välierissä Haminan Palloilijat oli otteluvoitoin 2–1 parempi. Näin nousu superiin jäi vielä toteutumatta.


title: Seinäjoen Maila-Jussit

text: Vuonna 2012 Maila-Jussit ja Nurmon Jymy yhdistivät miesten joukkueensa, Jymy-Jusseiksi.Molemmat seurat jatkavat junioripuolella normaalisti B-junioreihin asti ja kasvattavat pelaajia uuden seuran tarpeisiin. Osakeyhtiön toimitusjohtajana aloittaa Jukka Marttala, jolla on takanaan seitsemän vuoden kokemus pesäpalloseuran johtotehtävistä. Viimeksi Marttala toimi pelinjohtajana ja urheilutoimenjohtajana Koskenkorvan Urheilijoissa. Seuraan alaisuuteen siirtyi Superpesis-, Ykköspesis- ja A-Poikien Superpesisjoukkue.


title: Seinäjoen Maila-Jussit

text: Kauden 2014 päätteeksi Jussittaret kukistivat Roihun Helsingistä otteluvoitoin 3–0 ja nousivat Superpesikseen kaudelle 2015.


title: Seinäjoen Maila-Jussit

text: Jussit ottivat lentopallon toimintaansa mukaan entisen Seinäjokelaisen lentopalloseuran Kuutosten myötä vuonna 1977, ja nousikin jo kaudeksi 1981 SM-sarjaan, jossa vierailu kesti vuoteen 1983, jonka jälkeen seura putosi hetkeksi takaisin ykkössarjaan. Sillä jo vuonna 1986 Jussit voitti lentopallon SM-kultaa, uusien mestaruuden myös seuraavalla kaudella 1987. Kaudella 1985 Jussit voittivat myös Suomen Cupin. Vuonna 1989 miesjoukkue pelasi viimeisen seitsemästä pääsarjakaudestaan, yltäen maratontaulukossa sijalle 18, jonka jälkeen toiminta jatkui PPTH-Jussien nimellä, jolla yritettiin nousua takaisin vielä seuraavaksi kaudeksi, mutta nousu jäi tiukasti vain yhden voiton päähän.


title: Seinäjoen Maila-Jussit

text: Miesten lentopallotoiminta loppui seurassa vuonna 1991, jonka jälkeen toimintaa jatkoi Seinäjoen Kuutoset. Naisissa Jussit pelasi 1990-luvun ykkössarjassa, jonka jälkeen seuran naiset nousivat kaudeki 2000 pääsarjaan yhteistyössä Nurmon Jymyn kanssa nimellä Jymy-Jussit. Naislentopallon hoitamisen otti vastuulleen Seinäjoen Tango vuonna 2001.


title: Seinäjoen Maila-Jussit

text:
Jussien kotikenttänä pesäpallossa toimii Ilkka-areena joka sijaitsee Seinäjoen keskustan läheisyydessä Upan kaupunginosassa ja toimii Seinäjoen keskuskentän vieressä. Ilkka-areena on valmistunut kesällä 1992. Kentän katsojakapasiteetti on 3000 katsoja joista 2136 paikkaa sijaitsee pääkatsomossa.. Kentällä on pelattu Itä-Länsi-ottelut vuosina 1992 ja 2002. Kentän nimettiin vuonna 2006 Ilkka-areenaksi kun sanomalehti Ilkka ryhtyi sponsoriksi.
Kentän yleisöennätys syntyi vuonna 1980, kun Jussien kotiottelua Siilinjärven Ponnistusta vastaan oli seuraamassa 6650 katsojaa.


title: Seinäjoen Maila-Jussit

text: Lentopallojaoston aikana Jussit pelasivat kotiottelunsa Seinäjoen Urheilutalolla, jonka katsojakapasiteetti on 1100 katsojaa.


title: Seinäjoen Maila-Jussit

text: Mailajussien junioritoiminta on erittäin vilkasta sillä Jusseilla on juniorijoukkueet monissa eri ikäluokissa. Pojissa Jusseilla on juniorijoukkueet A-junioreista G-junioreihin ja tytöissä B-junioreista G-junioreihin. Ensimmäinen juniorimitali saavutettiin vuonna 1977 ja sen jälkeen junioreiden SM-kultaa on saavutettu eri ikäluokissa 49 kertaa. Hopeaa 35 kertaa ja pronssia 23 kertaa. Maila-Jussien jäsenmäärä on 832 henkilöä.


title: Seinäjoen Maila-Jussit

text: Etenijäkuningas:


title: Seinäjoen Maila-Jussit

text: Kärkilyöntikuningas:


title: Seinäjoen Maila-Jussit

text:
Etenijäkuningatar:
Vuoden lukkari:


title: Seinäjoen Maila-Jussit

text: Vuoden pesäpalloilija:


title: Seinäjoen Maila-Jussit

text:
Vuoden tulokas:
Kultainen maila:


title: Seinäjoen Maila-Jussit

text: Seinäjoen Maila-Jussit on pelannut Suomen miesten pääsarjatasolla yhteensä 46 kautta joista vuodet 1969–2005 yhtäjaksoisesti. Näiden 46 kauden aikana Maila-Jussit on pelannut 1030 ottelua joista kolmen pisteen voittoja on 116 ja kahden pisteen voittoja 410. Tasan Maila-Jussit on pelannut 41 kertaa ja yhden pisteen häviöitä on 55 kappaletta. Kokonaan ilman pisteitä Maila-Jussit on jäänyt 408 kertaa. Jaksopelin aikana Maila-Jussit on voittanut 378 jaksoa ja hävinnyt 413, joten jaksoero on –35. Juoksuja on pääsarjassa tehty 6195 ja niitä on päästetty 5884. Juoksuero on täten +311. Pisteitä pääsarjassa on kertynyt 46 kauden aikana 1269.


title: Seinäjoen Maila-Jussit

text: Maila-Jussit on voittanut miehissä pesäpallon Suomen mestaruuden neljä kertaa vuosina 1975, 1983, 1985 ja 1987. Muista mitaleista Maila-Jussit on saavuttanut hopeaa viisi kertaa vuosina 1969, 1974, 1976, 1982 ja 1988, ja pronssia kahdeksan kertaa vuosina 1979, 1980, 1981, 1991, 1995, 1996, 1997 ja 2004. Pesäpallon Suomen Cupin voittoa Maila-Jussit on juhlinut kaksi kertaa vuosina 1973 ja 1974 ja hopeaa vuosina 1970 ja 1977. Hallipesiksen Suomen-mestaruus mitaleista Maila-Jusseilla on kaksi hopeaa vuosilta 1995 ja 1996 sekä kolme pronssia vuosilta 1994, 1998 ja 2004.


title: Seinäjoen Maila-Jussit

text: Naisten pesäpallossa Maila-Jussit on voittanut yhden Suomen mestaruuden vuonna 1977. Muista mitaleista Maila-Jussien naisilla on kolme hopeaa vuosilta 1976, 1978, 1979 ja pronssia vuodelta 1975.


title: Seinäjoen Maila-Jussit

text: Lentopallossa Maila-Jussit on saavuttanut Suomen mestaruuden kaksi kertaa vuosina 1986 ja 1987. Lentopallon Suomen Cupin Maila-Jussit on voittanut kerran vuonna 1985.


title: Seinäjoen Maila-Jussit

text: Maratontaulukossa on sekä Pesäpallon SM-sarjan että Superpesiksen aikaiset tilastot.


title: Hannusjärvi

text: Hannusjärvi () on pieni järvi keskellä kaupunkiasutusta Etelä-Espoon Kaitaalla. Hannusjärvi on manner-Espoon eteläisin ja toinen Länsiväylän eteläpuolisista järvistä; vielä etelämpänä Espoossa on Pentalanjärvi Pentalan saaressa.


title: Hannusjärvi

text: Hannusjärven kuroutumishistoria on selvitetty Koneen säätiön rahoittaman "Länsi-Uudenmaan rannikko rautakaudella ja keskiajalla. Asutushistoria arkeologian, historian, biologian ja geologian näkökulmista" -projektin yhteydessä piileväanalyysin ja radiohiiliajoitusten avulla. Noin 3 000 vuotta sitten Hannusjärven syvänne oli Itämerta osana Soukansalmen ja Suomenojan yhdistävän salmen pohjaa. Nykyiset Soukka ja Kaitamäki olivat tällöin Itämeren saaria. Hannusjärvi kuroutui itsenäiseksi pikkujärveksi vasta noin 300 vuotta ennen ajanlaskun alkua, eli järvi on geologisessa mittakaavassa varsin nuori.


title: Hannusjärvi

text: Hannusjärven ympäristön maankäytön ja asutuksen historiaa on selvitetty siitepölyanalyysin avulla. Radiohiiliajoituksella maanviljelyn alkamisajankohta Hannusjärven ympäristössä ajoittuu viikinkiajan ja ristiretkiajan vaihteeseen noin vuoteen 1000. Tällöin puiden siitepölyn osuus järven pohjasedimentissä on selvästi laskenut ja sedimenttiin on ilmestynyt vilja- ja heinäkasvien siitepölyä.


title: Hannusjärvi

text: Hannusjärvi on saanut nimensä järvestä itään sijainneen Hannuksen tilan mukaan. Järven nimi on vuoden 1750 pitäjäkartassa Skogs träsk, joskin vuodesta 1775 aina 1800-luvun loppuun sen nimi oli ilmeisesti pelkkä Träsk. Vuoden 1915 nimikeruussa järveä kutsuttiin nimellä Hannusträsket, joka otettiin käyttöön myös 1930-luvulla pitäjänkartassa.


title: Hannusjärvi

text: Hannusjärven kunto alkoi huonontua nopeasti 1990-luvun puolivälissä. Kun järviveden kokonaisfosforipitoisuus oli vuoden 1982 mittauksissa n. 15 μg/l, mitattiin vuonna 1999 arvoksi n. 45 μg/l. Vuonna 1998 paikalliset asukkaat perustivat "Espoon Hannusjärven suojelu" -nimisen rekisteröidyn yhdistyksen edistääkseen Hannusjärven ja sen valuma-alueen luonnonsuojelua ja maiseman kunnostamista sekä hoitoa. Yhdistys suorittaa vuosittain useita suojelutoimenpiteitä, joita ovat mm. talvihapetus, koekalastukset, vedenlaadun mittaukset sekä vesikasvien niitto. Yhdistys pyrkii myös aktiivisesti vaikuttamaan Espoon ja Helsingin kaupungin päättäjiin mm. järven valuma-alueelle rakentamisen minimoimiseksi sekä järven pohjoispuolella sijaitsevan 47 hehtaarin suuruisen Hannusmetsän suojelemiseksi.


title: Hannusjärvi

text: Hannusjärven rehevöitymiseen ja ravinneketjuun on pyritty vaikuttamaan istuttamalla järveen petokaloja ja hoitokalastamalla pois pikkukaloja. Vuonna 1998 suoritetut koekalastukset osoittivat, että Hannujärvestä kuoli kaloja runsaasti talvien 1994–1998 aikana happikadon takia. Saaliskaloista 56 % painoi keskimäärin alle 10 g ja 22 % painoi 11–50 g. Saaliista 86 % oli särkiä, 8 % ahvenia ja 6 % ruutanoita. Ruutanoiden osuus kalojen yhteismassasta oli suurin. Vuonna 1998 järveen istutettiin 500 hauenpoikasta. Vuosina 2005 ja 2006 Hannusjärvessä kokeiltiin rysäkalastusta ja vuonna 2005 saaliiksi saatiin yhteensä 174 kg kalaa, mikä vastasi n. 30 kg/ha. Vuonna 2006 kalansaaliiksi muodostui n. 17 kg/ha. Vuoden 2005 saaliista 105 kg oli suuria ruutanoita, jotka aiheuttavat ravintoa etsiessään ravinteiden vapautumista järven pohjasta. Levämäärää kuvaava klorofyllipitoisuus laski huomattavasti vuoden 2004 mittausarvosta (n. 220 μg/l) vuonna 2006 mitattuun arvoon (n. 30 μg/l), joskin levämäärän alentuminen ei välttämättä ole seurausta pelkästään hoitokalastuksesta. Haukea järveen on istutettu useaan kertaa vuoden 1998 jälkeen muun muassa vuosina 2003, 2006 ja 2010. Vuonna 2006 suoritetun koekalastuksen perusteella kalakanta on edelleen särkivaltainen, mutta kalojen ikäjakautuma oli alkanut tasaantua.


title: Hannusjärvi

text: Suojeluyhdistyksen perustamisen jälkeen Hannusjärven vesikasvit on niitetty vuosittain. Vuosina 1999 ja 2000 niitto suoritettiin kahdesti vuodessa ja vuosina 2003–2005 kerran kesässä. Vuonna 2006 koneellinen niitto jätettiin väliin ja vesikasvien juurakoita poistettiin manuaalisesti. Vuoden 1999 niittosaalis oli yhteensä n. 60 m³ biomassaa ja vuonna 2000 biomassaa kertyi enää noin 22 m³. Vuoden 2011 niiton yhteydessä biomassaa poistettiin n. 8 m³.


title: IQue Player

text: iQue Player (myös "Nintendo iQue") on videopelikonsoli, jonka on tehnyt iQue, Nintendon ja kiinalais-yhdysvaltalaisen tutkijan, tohtori Wei Yenin yhteisyritys. Konsoli perustuu Nintendo 64:ään, on ohjaimen muotoinen ja kytketään suoraan televisioon. Tällä hetkellä laitetta myydään vain Kiinassa. Suurin syy siihen on Kiinassa rehottava piratismi.


title: IQue Player

text: iQue paljastettiin ensi kerran vuoden 2003 Tokyo Game Show'ssa ja julkaistiin Kiinassa 17. marraskuuta 2003. Japanin vuoden 2004 julkaisu peruuntui, eikä Nintendo suunnittele tällä hetkellä julkaisevansa konetta muuallakaan maailmassa.


title: IQue Player

text: Konsolin pelit on tallennettu 64 Mt:n flash-muistille, joka sijaitsee konsoliin/ohjaimeen kiinnitettävässä kasetissa. Pelit ostetaan erityisestä "iQue depot" -latauspaikasta, jossa pelit ladataan muistiin myöhemmin pelattavaksi.


title: Pikkukäenrieska

text: Pikkukäenrieska ("Gagea minima") on toukokuussa kukkiva, kapealehtinen ja yleensä 7–15 senttimetriä korkea sipulikasvi. Kevään edetessä se kuitenkin peittyy korkeampien kasvien alle ja kuihtuu pois. Pikkukäenrieska kulkeutuu helposti paikasta toiseen suurempien hyöty- ja koristekasvien juuripaakkujen matkassa. Kasvi on yleinen Etelä-Suomessa ja se on levittäytynyt monin paikoin pohjoisempaankin. Pikkukäenrieska on Suomessa vanha tulokaskasvi. Pikkukäenrieska on luontomme pienin lilja.


title: Patrik Eliáš

text: Patrik Eliáš (s. 13. huhtikuuta 1976 Třebíč, Tšekkoslovakia) on tšekkiläinen entinen jääkiekkoilija, kaksinkertainen Stanley Cup-voittaja ja arvokisamitalisti. Hän pelasi koko NHL-uransa New Jersey Devilsissä ja on seuran historian eniten maaleja, syöttöjä ja tehopisteitä merkkauttanut pelaaja.


title: Patrik Eliáš

text: Eliáš aloitti uransa Kladnossa. Hän oli New Jerseyn varaus. Eliáš teki kuten monet muutkin eli NHL-paikan saadakseen pelasi pari kautta AHL:ssä, Albany River Ratsissa. Kun mies laitettiin samaan kenttään Jason Arnottin ja Petr Sýkoran kanssa, hänestä saatiin kaikki irti. Myös tämä oli yksi Eliášin uran käännekohdista. Eliáš pääsi myös maansa olympiajoukkueeseen Torinoon, mutta loukkaantui heti ensimmäisessä pelissä eikä pystynyt jatkamaan kisoja.


title: Marc Forné Molné

text: Marc Forné i Molné (s. 30. joulukuuta 1946) oli Andorran hallituksen päämies 7. joulukuuta 1994–27. toukokuuta 2005. Forné i Molné on koulutukseltaan lakimies ja Andorran liberaalipuolueen ("Partit Liberal d'Andorra"), jonka hän perusti 1992, johtaja. Fornén hallitus kannatti talouden liberalisointia, monipuolistamista ja ulkomaisten investointien lisäämistä. Euro otettiin käyttöön myös Andorrassa 2002.


title: Marc Forné Molné

text: Kahden täyden kauden jälkeen häntä seurasi huhtikuun 2005 vaalit voittanut Albert Pintat.


title: Albert Pintat

text: Albert Pintat Santolària (s. 23. kesäkuuta 1943) on Andorran liberaalipuolueen poliitikko. Hän toimi ulkoministerinä vuosina 1997–2001 ja hallituksen päämiehenä 2005–2009.


title: Jason Arnott

text: Jason William Arnott (s. 11. lokakuuta 1974 Collingwood, Ontario) on uransa lopettanut kanadalainen jääkiekkoilija, pelipaikaltaan keskushyökkääjä.


title: Jason Arnott

text: Arnott aloitti NHL-uransa Edmonton Oilersissa, jossa hän teki tulokaskaudellaan 68 pistettä. Hän oli Edmontonin ensimmäisen kierroksen varaus. Arnott vaihtoi seuraa kaudella 1997–1998 New Jersey Devilsiin, jossa hän muodosti ketjun Patrik Eliášin ja Petr Sýkoran kanssa. Arnott voitti Stanley Cupin Devilsissä kaudella 1999–2000 ja teki itse ratkaisevan maalin viimeisessä loppuottelussa. Hän vaihtoi seuraa taas vuonna 2002, jolloin hän siirtyi Dallas Starsiin.


title: Jason Arnott

text: Runsaan kolmen Dallasissa vietetyn kauden jälkeen Arnott teki kesällä 2006 viiden vuoden ja yhteisarvoltaan 22,5 miljoonan dollarin arvoisen sopimuksen Nashville Predatorsin kanssa. Hän edusti Predatorsia neljän kauden ajan. Kesäkuussa 2010, pian kauden 2009–2010 päätyttyä, hän palasi takaisin New Jersey Devilsin organisaatioon vaihtokaupassa, jossa Predators sai laitahyökkääjä Matt Halischukin ja toisen kierroksen varausvuoron. Kausi 2010–2011 sujui häneltä alle odotusten, ja hänet vaihdettiin Washington Capitalsin David Steckeliin ja vuoden 2011 toisen kierroksen varausvuoroon aivan siirtorajan tuntumassa. Capitalsissa Arnott pelasi yhteensä 11 runkosarja- ja 9 pudotuspeliottelua. Kesällä 2011 hän teki vuoden sopimuksen St. Louis Bluesin kanssa.


title: Jaakko

text: Jaakko on yleinen suomalainen miehen etunimi. Se on nimen Jaakob yleisin muoto Suomessa. Se on muodostunut länsisuomalaisesta nimimuodosta Jaako. Englannin ja Skotlannin James-kuninkaiden nimet käännetään Suomessa Jaakoksi.


title: Jaakko

text: Jaakko on ollut Suomen almanakassa 25. heinäkuuta vuodesta 1890 ja on Suomen tavallisimpia miesten etunimiä. Vanhastaan Jaakko on ollut suosittu nimi varsinkin Pohjanmaalla, mutta viimeistään 1900-luvun alussa se oli jo hyvin yleinen koko Suomessa. Vuonna 1945 Jaakko oli Suomen oppikoulupoikien kuudenneksi yleisin nimi. Sittemmin nimen suosio vähäksi aikaa laski mutta uusi suosio oli selvä 1980-luvulla. Jaakko on ollut suosittu etunimi 2000-luvullakin. Se on yleinen sekä ensimmäisenä että toisena etunimenä. Nyt nimen suosio näyttää olevan hienoisessa laskussa, joskin vielä 2010-luvulla 25. heinäkuuta 2016 mennessä Jaakkoja on nimetty Suomessa 1835. Jaakon lempinimi on usein Jake tai Jaska. Jaskaa on annettu viime vuosikymmeninä melko paljon myös viralliseksi etunimeksi.


title: Jaakko

text: Jaakon nimipäivä on 25. heinäkuuta, Jaakob vanhemman eli Jaakob Sebedeuksenpojan muistopäivänä. Kansanperinteen mukaan Jaakko heittää silloin kylmän kiven veteen. Sanonta merkitsee, että järvivesien on ajateltu alkavan kylmetä tuosta päivästä lähtien. Nykyään tämä saattaa tuntua oudolta, sillä 25. heinäkuuta on Suomessakin kuuminta kesää, mutta on otettava huomioon, että se on peräisin pienen jääkauden ajalta ja ennen kaikkea se, että tuolloin Suomessa käytettiin juliaanista kalenteria, jossa vuodenpäivät osuvat myöhempään vuodenaikaan kuin gregoriaanisessa kalenterissa.


title: Jaakko

text: Jaakko Haavion juhlavuonna 2004 järjestettiin Turun kristillisellä opistolla Jaakkouden seminaari, jossa Jaakko-nimiset puhujat (mm. Jaakko Elenius, Jaakko Heinimäki ja Jaakko Löytty) pohtivat etunimensä merkitystä. Mukana oli myös Torsti Lehtinen, joka on syntynyt Jaakon päivänä. Seminaari sai jatkoa vuonna 2005 Kaisa-seminaarista.


title: Jaakko

text: 1800-luvun lopulta heinäkuuhun 2016 mennessä nimi Jaakko on Suomessa annettu 62 788 miehelle ja alle 20 naiselle.


title: Jaakko

text: Sukunimenä Jaakkola on 5 012:llä, Jaakola 1 489:llä, Jaakkonen 323:lla, Jaako 378:lla, Jaakonsaari 277:llä, Jaakonaho 196:lla ja Jaakonen yhdeksällä Suomen kansalaisella.


title: Sulejman Tihić

text: Sulejman Tihić (26. marraskuuta 1951 Bosanski Šamac – 25. syyskuuta 2014 Sarajevo) oli Bosnia ja Hertsegovinan presidenttineuvoston jäsen lokakuusta 2002 marraskuuhun 2006. Hän edusti bosniakkeja ja demokraattista toimintapuoluetta (SDA). Hän toimi neuvoston puheenjohtajana 28. helmikuuta 2004 lähtien kahdeksan kuukautta.


title: Sulejman Tihić

text: Tihić suoritti lakitutkinnon Sarajevon yliopistossa, työskenteli tuomarina ja lakimiehenä ja oli SDA:n perustajia. Bosnian sodan aikana hän joutui kolmeksi kuukaudeksi serbien keskitysleirille. Vuodet 1994–1996 hän työskenteli Bosnian Saksan lähetystössä ja 2000–2002 parlamentin puhemiehenä ennen valintaansa presidenttineuvostoon.


title: Monster (R.E.M:n albumi)

text: Monster on R.E.M:n vuonna 1994 julkaistu yhtyeen yhdeksäs studioalbumi.


title: Monster (R.E.M:n albumi)

text: Vaikka Monster tehtiin tarkoituksella karheana ja sähköisenä vastakohdaksi akustiselle ja mietiskelevälle menestyslevylle "Automatic for the People", se sai melko hyviä arvosteluita kriitikoilta ja myi moninkertaista platinaa nousten monissa maissa listaykköseksi.


title: Monster (R.E.M:n albumi)

text: Toisin kuin kahden edellisen levyn ilmestymisen jälkeen, vuonna 1995 R.E.M. lähti pitkälle maailmankiertueelle. Kiertueen aikana kolme yhtyeen jäsenistä joutui sairaalaan. Kiertueen aikana soundcheckeissä tehdyt äänitykset olivat perusta seuraavalle levylle, vuoden 1996 "New Adventures in Hi-Fille".


title: Monster (R.E.M:n albumi)

text: Monsterin tekoa varjosti kahden yhtyeen ystävän kuolema: näyttelijä River Phoenix kuoli huumeiden yliannostukseen lokakuussa 1993 ja Nirvana-solisti Kurt Cobain teki itsemurhan huhtikuussa 1994. Monsterin kappaleella "Bang and Blame" taustoja laulaa River Phoenixin sisko Rain ja kappaleen "Let Me In" sanat Stipe kirjoitti Cobainille. Levyn kansiteksteissä lukee "For River". Monster-kiertueella "Let Me Iniä" soittaessaan Mike Mills käytti Courtney Lovelta saatua Cobainin vaaleansinistä Mustang-kitaraa.


title: Monster (R.E.M:n albumi)

text: Levy oli listaykkösenä sekä Yhdysvalloissa että Isossa-Britanniassa. Monster oli myös yhtyeen ensimmäinen listaykkönen Suomessa.


title: Monster (R.E.M:n albumi)

text: Monsterin kansikuvan karhunpää on otettu Tilly Balloon Companyn ilmapallosta. Se ja sisäkannen Migraine Boy -sarjakuvahahmon oli tarkoitus alun perin kuvata albumin alkuperäistä nimi-ideaa "Exploding Head".


title: Monster (R.E.M:n albumi)

text: Kaikki kappaleet Berry, Buck, Mills ja Stipe.


title: Dragan Čović

text: Dragan Čović (s. 1956, Ljuti Dolac) on bosniajahertsegovinalainen kroaattipoliitikko. Hän edustaa HDZ-BiH-puoluetta. Čović oli Bosnian presidenttineuvoston jäsen lokakuusta 2002 vuoteen 2005, jolloin Korkea Edustaja erotti hänet. Rikoksista kärsimiensä tuomioiden jälkeen Čović nousi uudelleen parlamentin ylähuoneen (Dom Naroda) puhemieheksi 2012 ja maan presidenttineuvostoon 2014 vaaleissa.


title: Dragan Čović

text: Čovićilla on maisterin tutkinto tekniikassa ja taloustieteessä. Hän työskenteli 21 vuotta SOKO-yhtiössä Mostarissa. Vuodet 1998–2001 hän oli varapääministerinä ja valtiovarainministerinä muslimien ja kroaattien liittovaltiossa ennen valintaansa nelivuotiskaudelle presidenttineuvostoon. Hän toimi neuvoston puheenjohtajana kahdeksan kuukautta 15. kesäkuuta 2003 – 14. helmikuuta 2004.


title: Dragan Čović

text:
Komissaari lordi Ashdown erotti Čovićin maaliskuussa 2005, kun häntä syytettiin vakavasta korruptiosta.
Čović ilmoitti aluksi, ettei aio erota, ellei häntä osoiteta syylliseksi.
Hänen tilalleen tuli Ivo Miro Jović
9. toukokuuta 2005. Čović tuomittiin järjestäytyneestä rikollisuudesta ja virkarikkomuksesta viideksi vuodeksi vankilaan.


title: Dragan Čović

text: Čović kannattaa Bosnia ja Hertsegovinan muuttamista liittovaltioksi ja perustavaksi kolmatta etnistä itsehallintoaluetta kroaateille, pääkaupunkinaan Mostar.


title: Petr Sýkora

text: Petr Sýkora (s. 19. marraskuuta 1976 Plzeň, Tšekkoslovakia) on uransa päättänyt tšekkiläinen jääkiekkoilija, pelipaikaltaan hyökkääjä.


title: Petr Sýkora

text: Uransa alussa Sýkora pelasi kotimaassaan Tšekin pääsarjassa ja IHL:ssä Detroit Vipersissä ja Cleveland Lumberjacksissa. New Jersey Devils varasi Sýkoran . Hänen varausnumeronsa oli 18.


title: Petr Sýkora

text: Sýkora pomppi kolme kautta NHL:n ja AHL:n välillä, vaikka nousi jo kaudella 1995–1996 lähes vakituiseen kokoonpanoon. Hän pelasi kaikkien aikojen nuorimpana pelaajana, 18 vuoden ja 11 kuukauden ikäisenä, New Jerseyn kokoonpanossa ja hänet valittiin joulukuun kuukauden tulokkaaksi ja kauden jälkeen tulokkaiden tähdistökentälliseen. Lopullisesti Sýkora murtautui New Jerseyn kokoonpanoon kaudella 1998–1999. Hänestä tuli pian yksi New Jerseyn avainpelaajista ja viihtyikin seurassa peräti seitsemän kautta. Kausi 1999-2000 päättyi New Jerseyllä ja Sýkoralla mestaruusjuhliin, kun joukkue voitti Stanley Cupin. Ratkaisevan finaalin lopun hän tosin joutui katselemaan sairaalassa televisiosta, koska ottelun ensimmäisessä erässä hän jäi rajun taklauksen alle ja joutui sairaalaan.


title: Petr Sýkora

text: 6. heinäkuuta vuonna 2002 Sýkora siirtyi Mighty Ducks of Anaheimiin kaupassa, jossa Anaheimiin myytiin lisäksi Igor Pohanka, Mike Commodore ja Jean-François Damphousse New Jerseyn saadessa Jeff Friesenin, Oleg Tverdovskin ja Maksim Balmotšnyhin. Heti vaihdon jälkeen Sýkorasta tuli yksi Anaheimin parhaista pelaajista. Hän pelasi Anaheimissa loistavat kaudet 2002–2003 ja 2003–2004. Sýkora siirtyi Venäjälle Metallurg Magnitogorskiin. Työsulun jälkeen Sýkora liittyi takaisin Anaheimin kokoonpanoon kaudella 2005–2006, mutta kesken kauden hän siirtyi New York Rangersiin vaihdossa puolustaja Maksim Kondratjeviin.


title: Petr Sýkora

text: Kesällä 2006 Sýkora siirtyi Edmonton Oilersiin. Oilersissa Sýkora ei ehtinyt pelata kuin yhden kauden. Kesällä 2007 hän allekirjoitti sopimuksen Pittsburgh Penguinsin kanssa, jossa pelasi vuoteen 2009 asti, jolloin seura voitti Stanley Cupin.


title: Petr Sýkora

text: Syyskuussa 2009 Sýkora osallistui Minnesota Wildin harjoitusleirille, jonka jälkeen hän allekirjoitti 1,6 miljoonan dollarin arvoisen yhden kauden mittaisen sopimuksen joukkueen kanssa. Hän pelasi kauden aikana 14 runkosarjaottelua. Hän oli lokakuussa sivussa muutaman ottelun nivusvamman vuoksi ja marras-joulukuussa yli 20 ottelua aivotärähdyksen vuoksi. Tammikuussa 2010 Wild siirsi Sýkoran ensin waivers-listalle ja purki myöhemmin samassa kuussa hänen sopimuksensa yhteisymmärryksessä pelaajan kanssa.


title: Petr Sýkora

text: Kaudella 2010–2011 Sýkora pelasi kahdessa eurooppalaisseurassa, aiemminkin urallaan edustamassaan HC Plzeňissä Tšekin Extraligassa sekä Dinamo Minskissä KHL:ssä. Syksyllä 2011 hän palasi NHL:ään. Hän osallistui ensin New Jersey Devilsin harjoitusleirille, jonka jälkeen teki seuran kanssa yksivuotisen sopimuksen. Sýkora pelasi Devilsissä yhden kauden ja teki runkosarjan ja pudotuspelit yhteenlaskettuna 49 pistettä. Seuraavan kauden alussa hän oli pitkään pelaamattomana mutta siirtyi tammikuussa 2013 Sveitsin pääsarjan SC Berniin. Hän pelasi Bernissä viisi ottelua joissa keräsi neljä pistettä.


title: Tampa Bay Lightning

text: Tampa Bay Lightning on jääkiekkojoukkue NHL-liigassa, jonka kotikaupunki on Tampassa, Floridassa. Joukkue liittyi sarjaan kaudella 1992–1993. Joukkue pelaa itäisen konferenssin Atlantin divisioonassa yhdessä Boston Bruinsin, Buffalo Sabresin, Detroit Red Wingsin, Florida Panthersin, Montreal Canadiensin, Ottawa Senatorsin ja Toronto Maple Leafsin kanssa. Tampa Bayn "farmijoukkue", eli AHL-liigajoukkue on Syracuse Crunch. Joukkueen tunnetuimpia pelaajia ovat Vincent Lecavalier, Martin St. Louis, Steven Stamkos, Nikita Kutšerov ja Ryan Callahan.


title: Tampa Bay Lightning

text:
Tampa Bay Lightning on voittanut kerran Stanley Cupin, kaudella 2003–2004.
Kun NHL päätti 1980-luvun lopussa laajentua, Hall of Fame -pelaajat Tony ja Phil Esposito päättivät, että haluavat perustaa joukkueen. Joukkueen kotikaupungiksi valikoitui Tampa. Tampa Bay pelasi ensimmäisen ottelunsa 1992, jolloin he pelasivat 11 000 -paikkaisessa hallissa. Tampa onnistui debyytissään voittaen vierailevan joukkueen Chicago Blackhawksin peräti 7–3. Vähemmän tunnettu Chris Kontos teki ottelussa neljä maalia. Tampa Bay ei menestynyt ensimmäisillä kausillaan hyvin, eikä päässyt pudotuspeleihin.


title: Tampa Bay Lightning

text: Ensimmäisen kerran joukkue selviytyi pudotuspeleihin kaudella 1995–1996, mutta tippui ensimmäisellä kierroksella Philadelphia Flyersia vastaan. Kaudella 1997–1998 joukkue hävisi peräti 55 peliä ja valui taas NHL:n pohjakastiin.


title: Tampa Bay Lightning

text: Vuoden 1996 jälkeen joukkue jäi pudotuspelien ulkopuolelle kuudella kaudella peräkkäin, kunnes selviytyi toisiin pudotuspeleihinsä. Tampa sijoittui runkosarjakaudella 2002–2003 silloisen divisioonansa, kaakkoisen divisioonan kärkeen ja voitti pudotuspelien ensimmäisellä kierroksella Washington Capitalsin, mutta hävisi toisella tulevalle mestarille New Jersey Devilsille. Kaudella 2003–2004 joukkue sijoittui runkosarjassa paitsi oman divisioonansa, myös koko itäisen konferenssin kärkeen, ja eteni lopulta Stanley Cupin voittoon. Loppuotteluissa se sai vastaansa Calgary Flamesin ja vei mestaruuden otteluvoitoin 4–3.


title: Tampa Bay Lightning

text: Kauden 2004–2005 peruuttaneen jälkeen Tampa selviytyi pudotuspeleihin kahdesti peräkkäin, mutta putosi molempina vuosina niiden ensimmäisellä kierroksella. Kaudella 2007–2008 joukkue jäi konferenssinsa ja koko liigan viimeiseksi, ja kauden jälkeen pitkäaikainen päävalmentaja, myös vuoden 2004 mestarijoukkuetta valmentanut John Tortorella sai lähtöpassit. Heikon menestyksen ja hyvän arvontaonnen myötä joukkue sai itselleen ensimmäisen varausvuoron, jolla se varasi hyökkääjä Steven Stamkosin. Kyseessä oli kolmas kerta, kun Tampalla oli varaustilaisuuden ykkösvaraus. Ensimmäinen oli vuonna , jolloin joukkue varasi puolustaja Roman Hamrlíkin, ja toinen vuonna , jolloin se varasi hyökkääjä Vincent Lecavalierin.


title: Tampa Bay Lightning

text: Joukkueen menestyskäyrä on pomppinut viime kausina. Sen kausi päättyi vuosina 2008–2010 kolmesti peräkkäin runkosarjaan, minkä jälkeen se palasi pudotuspelijoukkueeksi kaudella 2010–2011. Tampa voitti vuonna 2011 kaksi pudotuspelisarjaa, kunnes hävisi konferenssifinaaleissa tulevalle Stanley Cup -voittajalle Boston Bruinsille otteluvoitoin 3–4. Tasaisen ottelusarjan viimeinen ottelu päättyi Bostonin 1–0-voittoon. Menestyksekästä pudotuspelikevättä seuranneella kaudella 2011–2012 joukkue jäi jälleen pudotuspelien ulkopuolelle.


title: Tampa Bay Lightning

text: "(Tilanne 12. tammikuuta 2019)"


title: Merileijonat

text: Merileijonat ("Otariinae") on korvahylkeiden ("Otariidae") heimoon kuuluva lajiryhmä, jota on perinteisesti pidetty alaheimona. Korvahylkeiden jako kahteen alaheimoon, merileijoniin ja merikarhuihin eli turkishylkeisiin ("Arctocephalinae"), on kuitenkin osoittautunut epäluonnolliseksi, eikä sitä nyttemmin yleensä käytetä. Merileijonat erottaa merikarhuista jälkimmäisille tyypillisen tiiviin pohjaturkin puuttuminen.


title: Merileijonat

text: Merileijoniin luettiin viisi sukua ja 5-7 lajia, joista yksi on hiljan kuollut sukupuuttoon. Nisäkäsnimistötoimikunta on ehdottanut merileijona-termin hylkäämistä myös lajinimistä – ryhmään kuuluvat lajit olisivat "isohylkeitä" ja "tyynenmeren"- ja "australianhylkeitä". "Isohylkeet"-nimeä tosin ehdotetaan myös varsinaisten hylkeiden ("Phocidae") heimoon kuuluville merinorsuille.


title: Ivo Miro Jović

text: Ivo Miro Jović (s. 15. heinäkuuta 1950 Čapljina, Bosnia ja Hertsegovina) oli Bosnia ja Hertsegovinan presidenttineuvoston jäsen 9. toukokuuta 2005 lähtien marraskuuhun 2006. Parlamentti valitsi hänet erotetun Dragan Čovićin tilalle. Jović edustaa kroaatteja. Jović toimi presidenttineuvoston puheenjohtajana 28. kesäkuuta 2005 lähtien kahdeksan kuukauden ajan.


title: Ivo Miro Jović

text: Jović opiskeli historiaa Sarajevon yliopistossa ja taloustiedettä Rijekassa ja työskenteli opettajana Ilijašissa ja Kiseljakissa.


title: Ivo Miro Jović

text: Politiikkaan hän lähti, kun kroaattien demokraattinen liitto Bosnia ja Hertsegovinassa (Hrvatska demokratska zajednica Bosne i Hercegovine, HDZ-BiH) ehdotti häntä 1997 virkaan Keski-Bosnian kantoniin. Tämän jälkeen Jović nimitettiin vuonna 1999 liittovaltion hallitukseen varakulttuuriministeriksi, jossa tehtävässä hän toimi 2001 asti. Vuoden 2002 vaaleissa Jović valittiin Bosnia ja Hertsegovinan parlamentin alahuoneeseen. Presidenttineuvostoon hänet nimitettiin korruption vuoksi erotetun Čovićin seuraajana.


title: Merikarhut

text: Merikarhut eli turkishylkeet ("Arctocephalinae") on korvahylkeisiin kuuluva lajiryhmä, joka on perinteisesti luokiteltu korvahylkeiden heimon ("Otariidae") alaheimoksi. Korvahylkeiden jako kahteen alaheimoon, so. merikarhuihin ja merileijoniin ("Otarinae"), on kuitenkin osoittautunut epäluonnolliseksi, eikä sitä nyttemmin yleensä käytetä. Turkishylkeet erottaa merileijonista selvimmin niille tyypillinen tiivis pohjaturkki.


title: Merikarhut

text: Merikarhuja on kahdessa suvussa: pohjanmerikarhu suvussa "Callorhinus", sekä kahdeksan lähinnä eteläisten merten lajia suvussa "Arctocephalus". DNA-tutkimuksen mukaan nämä eivät ole yhtenäinen ryhmä, vaan pohjanmerikarhun läheisimmät sukulaiset ovat merileijonien ryhmässä. Nisäkäsnimistötoimikunta on ehdottanut merikarhu-termin hylkäämistä myös lajinimistä.


title: Warioware, Inc.: Minigame Mania

text: Wario Ware, Inc. Minigame Mania (Yhdysvalloissa "Wario Ware, Inc. Mega Microgame$") on Nintendon vuonna 2003 julkaisema videopeli Game Boy Advancelle.


title: Warioware, Inc.: Minigame Mania

text: Pelissä Wario luo videopelifirman WarioWare, Inc. ja pyytää ystäviään auttamaan tekemään videopelejä. Pelaajan täytyy testata näitä pelejä. Pelit ovat minipelejä, tai oikeammin "mikropelejä" - useimmat peleistä eivät kestä muutamaa sekuntia pitempään. Pelejä tulee aina vain nopeutuvana sarjana. Yksittäisissä peleissä ei ole mitään ohjeita, joten tarkoituksena on paitsi pysyä vauhdissa mukana, myös keksiä nopeasti, miten pelejä oikeasti pelataan.


title: Warioware, Inc.: Minigame Mania

text: Peli voitti Edge Award -palkinnon Edinburghin kansainvälisillä pelifestivaaleilla vuonna 2004.


title: Warioware, Inc.: Minigame Mania

text: Pelin tallennusvälineenä toimii Game Boy Advancen pelikasetti. Peliä voi pelata myös Nintendo DS:ällä ja DS Litellä.


title: Warioware, Inc.: Minigame Mania

text: Peli julkaistiin 21. maaliskuuta 2003 Japanissa, 21. toukokuuta Pohjois-Amerikassa ja 23. toukokuuta Euroopassa.


title: Merinorsut

text: Merinorsut eli norsuhylkeet ("Mirounga") ovat suurempia kuin varsinaiset hylkeet ("Phocidae") ja samalla kookkaimpia kaikista eväjalkaisista. Nämä massiiviset eläimet saattavat kasvaa lähes viiden metrin pituisiksi ja 2 400 kilogramman painoisiksi. Naaraat ovat uroksia pienempiä, noin 310 cm:n pituisia ja alle 1 000 kilogramman painoisia. Kaikkein suurimpia ovat etelänmerinorsut ("Mirounga leonina"). Toinen merinorsujen suvun lajeista on pohjanmerinorsu ("Mirounga angustirostris").


title: Merinorsut

text: Nisäkäsnimistötoimikunta on ehdottanut, että merinorsujen suomenkieliseksi nimeksi vaihdettaisiin "isohylkeet".


title: Merinorsut

text: Loppukesällä sadat merinorsut tulevat maihin karvanvaihdon vuoksi. Ne kokoontuvat alavalle maalle aivan vesirajan yläpuolelle ja pysyttelevät paikoillaan koko karvanvaihdon ajan. Suurimman osan aikaa eläimet nukkuvat mutakuopissa; meressä ne käyvät hyvin harvoin jos lainkaan. Tämän vuoksi ne muuttuvat varsin vastenmielisen näköisiksi ja hajuisiksi. Merinorsut pystyvät pidättämään hengitystään hyvin kauan; ne voivat vaikkapa nukkua täysin mutaan kaivautuneina lajitoveriensa alla. Joskus jokin yksilö saattaa kuitenkin jäädä liian kovaan puristukseen ja hukkua.


title: Merinorsut

text: Karvanvaihdon aikaan ne ovat siis hyvin rauhallisia. Niiden päälle voi jopa istahtaa herättämättä niitä, ja vaikka eläimet heräisivätkin, ne kiinnittävät hyvin vähän huomiota ihmisiin. Merinorsu ei liikahdakaan ellei sitä häiritä. Häirittäessä se kohottautuu ylös, mylvähtelee ja lysähtää sitten takaisin jatkamaan uniaan, jos häiritsijä pysyy paikoillaan.


title: Merinorsut

text: Itse karvanvaihto on hätkähdyttävä tapahtuma. Haisevan mudan peittämistä merinorsuista irtoaa suuria karvapeitteisiä iholaikkuja, mikä todennäköisesti ärsyttää eläintä, jolloin muta lievittää ärsytystä. Luultavasti samasta syystä rannalla makaavat merinorsut viskovat eturaajoillaan soraa ja hiekkaa selkäänsä.


title: Merinorsut

text: Keväällä täysikasvuiset merinorsu-urokset nousevat maalle ja pyrkivät valtaamaan itselleen reviirin rannasta, missä vain suuremmat yksilöt onnistuvat. Muiden on tyydyttävä kuljeskelemaan rannalla tai odottamaan kauempana sisämaassa. Tänä aikana urokset ottavat usein rajusti yhteen. Ne haastavat toisiaan taisteluun uhkaillen ja äänekkäästi mylvien, jolloin niiden äänet kuuluvat kilometrien päähän. Kun kamppailu alkaa, kaksi vastakkain asettunutta merinorsua kohottautuu puoliksi ylös maasta. Ne heittäytyvät toisiaan päin rinta rintaa vasten ja ruumis väristen iskun voimasta kuin valtava hyytelömassa. Samalla eläimet iskevät toisiinsa pahannäköisiä haavoja: kärsä saattaa repeytyä ja ihra saattaa puristua ulos, mutta haavat arpeutuvat nopeasti.


title: Merinorsut

text: Urosten kärsä pullistuu lisääntymiskauden aikana suureksi tyynyksi; pohjanmerinorsulla se riippuu 30 cm pitkällä eläimen suun alapuolella aivan kuin norsun kärsä. Hyökkääväksi käydessään eläin pullistaa kärsänsä, joka kaartuu nyt niin että sen kärki on kohti suuta. Ääni syntyy kuitenkin kokonaan kurkusta ja suusta eikä kärsässä.


title: Merinorsut

text: Melko pian urosten jälkeen rannalle saapuvat naaraat. Ne makaavat hiljaa uroksista piittaamatta, ja viikon kuluttua kukin naaras synnyttää yhden mustan villakarvaisen poikasen, joka on noin 120 cm pitkä ja painaa noin 35 kg. Se kasvaa hyvin nopeasti: 11 päivässä sen paino on kaksinkertaistunut ja kuukaudessa nelinkertaistunut. Emo jättää kuukauden ikäisen poikasen huolehtimaan itse itsestään. Aluksi tämä liittyy muiden poikasten joukkoon ja vaihtaa karvansa, jolloin mustan poikasturkin tilalle tulee aikuisten harmaa, kiiltävä karvapeite. Sen jälkeen poikaset lähtevät rannalle syömään äyriäisiä, joita ne löytävät kivenkoloista, ja lähtevät lopulta merelle.


title: Merinorsut

text: Poikasten syntymän aikaan johtajaurokset puolustavat alueitaan ja haaremiaan. Jätettyään jälkeläisensä naaraat ovat valmiit parittelemaan johtajauroksen kanssa. Nuoret urokset häädetään tiehensä; ne saavat paritella vain rannalla olevien nuorien naaraiden kanssa, joilla ei ole poikasia. Tapahtuman jälkeen haaremit hajoavat ja merinorsut lähtevät merelle saalistamaan, ennen kuin palaavat jälleen karvanvaihtoon.


title: Borislav Paravac

text: Borislav ”Boro” Paravac (, s. 18. helmikuuta 1943 Doboj) on entinen bosniahertsegovinalainen poliitikko ja presidenttineuvoston jäsen 11. huhtikuuta 2003 lähtien 6. marraskuuta 2006 asti. Hän edustaa serbejä ja Serbian demokraattista puoluetta.


title: Borislav Paravac

text: Paravac opiskeli taloustiedettä Zagrebin yliopistossa ja valmistui 1966. Vuodet 1990–2000 hän oli Dobojin kunnanjohtaja ja Bosnian serbitasavallan parlamentin jäsen.


title: Borislav Paravac

text: Vuoden 2002 vaaleissa Paravac valittiin Bosnia ja Hertsegovinan parlamenttiin. Kun lordi Ashdown erotti Mirko Šarovićin presidenttineuvostosta syytettynä asekaupoista Irakiin huhtikuussa 2003, Paravac nimitettiin hänen seuraajakseen.


title: Borislav Paravac

text: Paravac on naimisissa Dragica Paravacin kanssa ja kahden lapsen isä.


title: Immortal Souls

text: Immortal Souls on kokkolalainen death metal -yhtye, joka on perustettu vuonna 1991. Tyyliltään yhtyeen musiikki on 1980–1990-lukujen heavy metal -vaikutteista melodista death metalia. Immortal Soulsia on myös mainostettu "winter metalina", koska sanoituksissa hyödynnetään talvisia tarinoita ja vahvaa metaforista pohdiskelua, josta voi löytää runsaasti yhtymäkohtia yhtyeen jäsenten omaan elämään. Immortal Souls julkaisi esikoisalbuminsa pienen kotimaisen levy-yhtiö Little Rosen kautta. Toisen albumin, "Ice Upon the Night", julkaisi alankomaalainen levy-yhtiö Fear Dark, ja yhtye teki esiintymisiä ulkomailla, muun muassa Hollannin ja Saksan kiertueen. Immortal Souls esiintyi Tuska Open Air Metal -festivaaleilla 2003. Yhtye on julkaissut 3 studioalbumia, kokoelmalevyn, split-cdn:n ja ep:n. Kolmas albumi Wintereich julkaistiin Dark Balance -levymerkillä. Yhdysvalloissa ja Kanadassa yhtyeen levyja jakelee Facedown Records.


title: Immortal Souls

text: Joulukuussa 1991 Aki Särkioja (basso, murina) ja Esa Särkioja (kitara) perustivat Immortal Soulsin. Vuonna 1994 rumpaliksi tuli Antti Nykyri. Tammikuun viimeisinä päivinä vuonna 1995 yhtye äänitti demokasetin "Immortal Souls", joka sisälsi kuusi kappaletta. Demoa painettiin 100 kappaletta ja oli tyylitään suoraviivaista heavy metalia murinalaululla. "Immortal Souls" -demon jälkeen kaikki yhtyeen kansitaiteet ovat liittyneet talveen. Nykyri lähti yhtyeestä runsaan vuoden jäsenyyden jälkeen henkilökohtaisista syistä.


title: Immortal Souls

text: Vuosina 1995 – 1996 Immortal Souls kirjoitti kappaleaineistoa ja hioi tyyliään. Yhtyeen jäsenet olivat tuolloin kiinnostuneita doom metal -tyylistä. Sen vaikuttamana Immortal Souls äänitti synkeimmän ja painostavimman demokasettinsa "Reflections of Doom" marraskuussa 1996. Doom metal -kokeilujen tyylipuhtain tulos oli kappale "Realm of Hatred" kaikessa alakuloisuudessaan. Nauhoituksissa Immortal Souls käytti rumpukonetta, sillä rumpaliksi kiinnitetty Jupe Hakola liittyi yhtyeeseen muutama kuukausi demon nauhoitusten jälkeen. . Kappale "Hate Sender" julkaistiin "TOB zinen" seitsemäntuumaisella vinyylilevyllä. "I am Me" päätyi myöhemmin "From Kaamos to Midnight Sun" -kokoelma-albumille. Kappaleet "Hate Sender", "I am Me" sekä "Realm of Hatred" on julkaistu uudelleenmasteroituina versioina "Once Upon a Time in the North" -kokoelmalla.


title: Immortal Souls

text: Demokasetin julkaistuaan Immortal Souls kiinnitettiin suomalaiselle Little Rose Productions -levy-yhtiölle. Vuoteen 1998 mennessä yhtye oli jo jättänyt doom metal -vaikutteensa: musiikkityyli vaihtui nopeaan, melodiseen death metaliin ja sanoitusten talviset teemat asettuivat vakioksi. Ensimmäinen uutta tyyliä edustanut äänite oli vuonna 1998 levytetty "Divine Wintertime ep", joka julkaistiin yhteis-cd:nä dark metal -yhtye Mordecain ep:n "Through the Woods, Towards the Dawn" kanssa. Julkaisu sai arvostusta monien metalliharrastajien joukossa. "Snow Soulista" tuli yksi Immortal Soulsin suosituimmista kappaleista.


title: Immortal Souls

text: Konserttien kasvava määrä vaati miehistön lisäystä ja niin yhtyeeseen liittyi kitaristi Pete Loisa vuonna 2000, kun yhtye valmistautui levyttämään ensimmäistä täyspitkää studioalbumiaan. Helmikuun studioistunnoissa tuotetusta aineistosta Immortal Souls julkaisi ensin ep:n "The Cleansing", joka antoi esimakua tulevasta albumista. Ensialbumi "Under the Northern Sky" julkaistiin vuonna 2001, ja on kenties edelleen Immortal Soulsin suosituin albumi. Tuohon aikaan Little Rose Productions oli lopettamassa toimintaansa, joten yhtye katsoi parhaaksi etsiä uutta levy-yhtiötä.


title: Immortal Souls

text: Immortal Soulsilla oli ollut yhteyksiä alankomaalaiseen Fear Dark -levy-yhtiöön jo jakelusopimuksien merkeissä, joten päätös oli molemmille helppo. Levytyssopimuksen kirjoitettuaan yhtye teki Keski-Euroopan kiertueen. Siitä tuli myös vakioesiintyjä levy-yhtiönsä vuosittaisissa Fear Dark Fest -tapahtumissa. Immortal Souls alkoi kiertueiden jälkeen kirjoittaa uutta kappaleaineistoa ja meni marraskuussa 2002 Sonic Pump Studioon äänittämään albumin "Ice Upon the Night". Se teki yhtyeen tunnetummaksi myös Suomessa, ja avasi sille esiintymismahdollisuuden Tuska-festivaaleilla. Albumi lisensoitiin Yhdysvaltojen markkinoille Facedown Recordsin kautta vuonna 2004.


title: Immortal Souls

text:
Yhtye teki tasaiseen tahtiin konsertteja muutaman kerran vuodessa. Jupe Hakola erosi yhtyeestä, ja hänen tilalleen tuli rumpali Jukka-Pekka Koivisto. Hän joutui kuitenkin Saksa-Sveitsi kiertueen jälkeen jättämään paikkansa, koska oli kiireinen toisen yhtyeensä Silent Voices uuden levyn nauhoitusten kanssa. Uusi rumpali löytyi ystäväpiiristä, kun Juha Kronqvist liittyi Immortal Soulsiin vuoden 2005 alkupuolella.
Koska Immortal Soulsin useat julkaisut oli myyty aikoja sitten loppuun, päätti Fear Dark julkaista ne uudelleenmasteroituna tuplalevyllä "Once Upon a Time in the North" loppuvuodesta 2005. Aki Särkioja kirjoitti levy-yhtiön pyynnöstä kokoelmalle yhtyeen äänitetyn historian katsauksen.


title: Immortal Souls

text: Yhtye alkoi kirjoittaa uusia kappaleita, ja konsertoi samalla satunnaisesti. Vuonna 2006 Immortal Souls kertoi kotisivullaan työstävänsä tarinamuotoista konseptialbumia, joka kulkee nimellä "Wintereich". Yhtye meni studioon joulukuussa 2006. Albumi masteroitiin vuoden 2007 alkuneljänneksellä. Toukokuussa 2007 yhtye vaihtoi levy-yhtiönsä toiseen alankomaalaiseen yhtiöön, Dark Balanceen.. "Wintereich" julkaistiin Euroopassa 1. kesäkuuta 2007. Yhtye teki lyhyen Euroopan kiertueen julkaisun jälkeen.


title: Immortal Souls

text: 22. toukokuuta 2011 ilmoitettiin, että yhtye työstää seuraavaa albumia nimeltään "The Requiem for the Art of Death".


title: Immortal Souls

text: Immortal Soulsin musiikki on tyypillisesti nopeatempoista ja teknistä skandinaavisen koulukunnan melodista death metalia. Kitarasoolot lisäävät tunnistettavan osan laulun, virtuoosimaisten riffien ja nopeiden soittotekniikoiden yhdistelmään. Riffit, sävelet ja tilutukset ovat melodisia ja pitäytyvät klassisissa harmonioissa. Rummunsoitto painottuu tuplabasaritekniikkaan ja blast beateihin. Laulu on korisevaa ja atonaalista keskisävelkorkeudella.


title: Immortal Souls

text:
Immortal Soulsin sanoitukset käsittelevät elämän kokemuksia ja aiheita visuaalisella kielellä, joka painottuu pohjoiseen, talviseen luontoon ja joskus suomalaiseen kansanperinteeseen.
EP:t


title: Mirko Šarović

text: Mirko Šarović (, s. 16. syyskuuta 1956, Rogatica) oli Bosnian serbitasavallan presidentti 2000–2002 ja Bosnia ja Hertsegovinan presidenttineuvoston jäsen. Hän edusti serbejä ja Serbian demokraattista puoluetta (SDS).


title: Mirko Šarović

text: Šarović on koulutukseltaan lakimies ja oli serbitasavallan parlamenttiedustajana syyskuusta 1996–1998. Hän oli serbitasavallan varapresidentti 1998 loppuun. SDS:aan hän kuului puolueen perustamisesta lähtien. Šarović voitti 11. marraskuuta 2000 järjestetyt Bosnian serbitasavallan presidentinvaalit.


title: Mirko Šarović

text: Lokakuun 2002 vaalien jälkeen hänet valittiin liittovaltion presidenttineuvostoon serbien edustajaksi. Hän erosi kuitenkin jo 2. huhtikuuta 2003 syytettynä asekaupoista Irakiin VZ Orao -yhtiön kautta YK:n turvallisuusneuvoston päätösten vastaisesti. Hänen seuraajakseen nimitettiin Borislav Paravac.


title: Mirko Šarović

text: Lordi Ashdown erotti Šarovićin asemastaan myös serbien demokraattisessa puolueessa 9. toukokuuta 2004.


title: Asterix & Obelix XXL

text: Asterix & Obelix XXL (Yhdysvalloissa "Asterix and Obelix: Kick Buttix") on Etranges Libellulesin kehittämä ja Atarin vuonna 2004 julkaisema toimintaseikkailupeli, joka perustuu ranskalaisiin "Asterix"-sarjakuviin. Peli julkaistiin Euroopassa Game Boy Advancelle, Nintendo GameCubelle, PlayStation 2:lle ja Windowsille, Yhdysvalloissa vain PlayStation 2:lle.


title: Asterix & Obelix XXL

text: Asterixin ja Obelixin ollessa metsästämässä alkaa myrsky, jota Idefix (pelissä nimellä Dogmatix) pelästyy ja juoksee pakoon. Asterix ja Obelix aloittavat etsinnän, ja pian he huomaavat kylän olevan tulessa. Roomalaiset ovat hyökänneet kylään.


title: Terry Gerin

text: Terry Gerin (s. 7. lokakuuta 1975) on yhdysvaltalainen showpainija, joka tunnetaan paremmin nimellä Rhyno tai Rhino.


title: I.R.S. Records

text: I.R.S. Records oli yhdysvaltalainen vuonna 1979 perustettu levy-yhtiö ja -merkki. Sitä johti Miles Copeland (The Policen rumpalin Stewart Copelandin vanhempi veli) yhdessä Jay Bobergin ja Carl Grasson kanssa.


title: I.R.S. Records

text: I.R.S.:n levyjen jakelusta vastasi A&M Records vuoteen 1985, sitten MCA Records vuoteen 1990 ja lopulta EMI, joka osti yhtiön vuonna 1994. Levymerkki lakkautettiin 1996.


title: I.R.S. Records

text: I.R.S.:n yhtyeitä olivat muun muassa R.E.M., The Go-Gos, The Fleshtones, Black Sabbath, Oingo Boingo, Over the Rhine, Buzzcocks, The Alarm, Wall of Voodoo, General Public, Belinda Carlisle, Camper Van Beethoven, Dread Zeppelin, The Lords of the New Church, Fine Young Cannibals ja Stewart Copeland and William Orbit.


title: I.R.S. Records

text: I.R.S. tuotti MTV:lle sarjaa "The Cutting Edge".


title: Toisinajattelija

text: Toisinajattelija (myös dissidentti) on virallisen ajatussuunnan vastaisia mielipiteitä julkisesti esittävä henkilö. Nimityksellä viitataan useimmiten totalitaristisissa valtioissa kiellettyjä tai virallisesti tuomittuja mielipiteitä esittäviin henkilöihin.


title: Toisinajattelija

text: Alun perin termillä () tarkoitettiin Neuvostoliiton tai muun sosialistisen maan kansalaista, joka vastusti maansa virallista ajatussuuntaa. Neuvostoliitossa termillä oli aluksi halveksiva sävy, mutta toisinajattelijat ottivat sen itsekin käyttöön. Nykyisin kuuluisimmat toisinajattelijat lienevät ihmisoikeusaktiviteettien vuoksi vainotuiksi tulleita henkilöitä, tosin sosialistisissa maissa jotkut tulivat vainotuksi myös äärioikeistolaisten mielipiteidensä vuoksi. Osa pidätettiin mielipiteidensä vuoksi. Amnesty International alkoi vuonna 1961 käyttää Portugalin vangitsemista opiskelijoista termiä "mielipidevanki". Jotkut myös karkotettiin kotimaastaan.


title: Toisinajattelija

text: Myös ei-totalitaarisissa yhteiskunnissa valtavirtakäsityksistä poikkeavia näkemyksiä edustavat henkilöt saattavat kutsua itseään toisinajattelijoiksi. Esimerkiksi Suomessa Tuure Junnila julkaisi omaelämäkerrallisen teoksen "Toisinajatteleva Kekkosen tasavallassa" ja Pentti Linkola poliittisen esseekokoelman "Toisinajattelijan päiväkirjasta", joiden nimivalinnoilla he rinnastivat itsensä toisinajattelijoihin.


title: Windsor (Ontario)

text: Windsor on Kanadan eteläisin kaupunki, joka sijaitsee Detroitin kaakkoispuolella Ontarion provinssissa. kaupungissa asuu runsas 217 000 ihmistä (VL 2016).


title: Windsor (Ontario)

text:
Windsoria ja Detroitia erottavat toisistaan Detroitjoki ja Saint Clairin järvi. Kaupunkien välille on rakennettu "Ambassador"-silta ja kaksi tunnelia auto- ja junaliikenteelle. Windsor on Kanadan ainoa kaupunki, josta täytyy matkustaa pohjoiseen päästäkseen Yhdysvaltoihin. Windsorin ja Québecin kaupungin väliin jäävä Québecin–Windsorin käytävä on Kanadan tiheimmin asuttua aluetta.
Windsor on Oshawan ohella Kanadan suurimpia autoteollisuuskaupunkeja, mikä johtuu suureksi osaksi Detroitin läheisyydestä. Kaupungissa on Daimlerin, General Motorsin ja Fordin tehtaat sekä niiden toimintaa tukevaa teollisuutta. Suosittuja nähtävyyksiä ovat muun muassa kaupungin eläväinen keskusta, kasino "(Caesars Windsor)", Odetten veistospuisto, Ojibwayn luonnonpuisto sekä lähistöllä sijaitseva Point Peleen kansallispuisto. Kaupunki oli aikoinaan tärkeä maahantuloreitti amerikkalaisille orjapakolaisille sekä merkittävä alkoholin salakuljetusreitti Yhdysvaltoihin kieltolain aikaan.


title: Windsor (Ontario)

text: Kesä–heinäkuun vaihteessa Windsorissa ja Detroitissa järjestetään kaksiviikkoinen kansainvälinen festivaali, "Windsor-Detroit International Freedom Festival". Festivaali huipentuu maailman suurimpiin lukeutuviin ilotulituksiin, joilla juhlistetaan Kanada-päivää 1. heinäkuuta ja Yhdysvaltain itsenäisyyspäivää 4. heinäkuuta. Tapahtuma houkuttelee joka vuosi 3,5 miljoonaa kävijää.


title: Niagara

text: Niagara viittaa seuraaviin asioihin:


title: Microsoft PowerPoint

text: Microsoft PowerPoint on Microsoftin Microsoft Office -ohjelmistopakettiin kuuluva esitysgrafiikkaohjelma, joka on kehitetty Windows- ja OS X -käyttöjärjestelmiin. Microsoftin oman ilmoituksen mukaan ohjelmaa käytetään päivittäin noin 30 miljoonassa esityksessä. Tällä hetkellä ohjelman uusin versio on PowerPoint 2016 (Windows) ja 2011 (OS X).


title: Microsoft PowerPoint

text: Ensimmäinen Powerpoint-versio julkaistiin Apple Macintoshille vuonna 1987. Ohjelmiston alkuperäinen kehittäjä oli Forethought-niminen yritys, jonka Microsoft osti pian Powerpoint-julkaisun jälkeen samana vuonna.


title: Microsoft PowerPoint

text: PowerPoint-esitys muodostuu dioista, jotka voivat sisältää tekstiä, kuvia, ääntä, videoita ja muita osioita. Kuville voidaan määrittää animaatio, ja animaatiossa voi olla myös ääniä. Dian animaatiota ei näytetä uudestaan, vaikka diaan palattaisikin myöhemmin. Diojen välillä liikutaan joko automaattisesti, hiirellä klikkaamalla tai hyperlinkeistä. PowerPoint osaa käsitellä myös makroja. Viimeisimmissä tuoteversioissa (2010, 2013) ominaisuuksiin on lisätty myös kuvankäsittely- ja videoeditointiominaisuuksia.


title: Microsoft PowerPoint

text: Ohjelmiston alkuperäisen version kehittivät Dennis Austin ja Thomas Rudkin Forethought, Inc. -yrityksestä. Ohjelmisto suunniteltiin alun perin Macintosh-tietokoneille, ja ensimmäinen julkaisu oli nimeltään "Presenter". Vuonna 1987 nimeksi vaihdettiin "PowerPoint" tavaramerkkiongelmien vuoksi. Uuden nimen keksi Robert Gaskins. Elokuussa 1987 Microsoft osti Forethoughtin 14 miljoonalla dollarilla ja siitä tuli Microsoftin Graphics-liiketoimintayksikkö, joka jatkoi ohjelmiston kehittämistä.


title: Tietokoneasetinlaite

text: Tietokoneasetinlaite on yksi rautatieliikenteen ohjaukseen käytettävistä asetinlaitetyypeistä. Tässä asetinlaitetyypissä toiminnot ja varmistukset tapahtuvat ohjelmallisesti elektronisten logiikkakomponenttien välityksellä.


title: Tietokoneasetinlaite

text: Tietokoneasetinlaitteella asetetaan junille kulkutie joko seuraavalle pääopastimelle tai tietylle raiteelle. Kulkutien asettamisen yhteydessä asetinlaite tarkistaa kulkutie-ehdot, eli että kyseinen kulkutieosuus on vapaa, eikä viholliskulkuteitä ole asetettu tai asettumassa, sekä kääntää ja lukitsee vaihteet oikeisiin asentoihin. Tämän jälkeen laite vaihtaa valo-opastimien opasteet ajoon oikeuttaviksi. Junan sivuutettua opastimen laite vaihtaa opastimiin seis-opasteet, ja junan sivuutettua kulkutiehen kuuluvat vaihteet kulkutien lukitukset puretaan, jonka jälkeen uuden kulkutien asettaminen toista junaa varten tulee mahdolliseksi. Asetinlaitteen ohjelmalogiikka on suunniteltu siten, ettei ajoon oikeuttavia opasteita voida asettaa, elleivät kaikki kulkutie-ehdot täyty. Siten käytännössä estetään useamman kuin yhden junan ohjautuminen samalle tai vastakkaissuuntaiselle kulkutielle.


title: Tietokoneasetinlaite

text: Tietokoneasetinlaitteen ohjaaman rataosuuden raidekaavio, asetetut kulkutiet ja liikennetapahtumat näkyvät tietokonemonitoreista. Asetinlaitetta ohjataan näppäimistöllä ja hiirellä.


title: Tietokoneasetinlaite

text: Ensimmäiset tietokoneasetinlaitteet otettiin käyttöön Suomessa 1990-luvun alussa. Nykyään kaikki asetinlaitevalmistajat toimittavat ohjelmoitavaan turvalaitetekniikkaan perustuvia tietokoneasetinlaitteita.Tietokoneasetinlaitetyypit perustuvat tyypillisesti kansainvälisten suuryritysten omaan tuotekehitykseen sisältäen kaiken järjestelmiin liittyvän elektroniikan ja ohjelmistot.


title: Tietokoneasetinlaite

text: Tietokoneasetinlaite perustuu nimensä mukaisesti tietokoneista tuttuun digitaalitekniikkaan. Ne sisältävät monimutkaisia ohjelmoitavia mikroprosessoreita ja ASIC-piirejä sekä muuta elektroniikkaa. Asetinlaitteiden tekninen turvallisuuden varmistaminen erityisesti ohjelmoitavien monimutkaisten järjestelmien osalta vaatii erityistä turvatekniikkaa sekä laitteiston että ohjelmiston suunnittelussa ja toteutuksessa. Turvallisuusvaatimuksissa edellytetään, että laitteiston turvallisuus varmistetaan laitekomponenttivarmennuksilla (esimerkiksi kaksois- tai kolmoisvarmennus) ja edistyneillä diagnostiikkapiireillä, ja että ohjelmistoissa käytetään kansainvälisten standardien mukaisia dokumentoituja ohjelmistokehitysprosesseja.


title: Tietokoneasetinlaite

text: Sähköisten, elektronisten ja ohjelmoitavien elektronisten järjestelmien turvallisuusvaatimuksiin viitataan yleisesti niin kutsutulla SIL-tasolla (Safety Integrity Level) Cenelec-standardien EN 50126, EN 50128 ja EN 50129 tai standardin IEC 61508 mukaisesti. Riippumattomien tarkastuslaitosten suorittama standardointi on mahdollistanut erilaisten monimutkaisten teknisten ratkaisujen tyyppihyväksynnät ja sertifioinnit turvallisuuskriittiseen käyttöön ja siten mahdollistanut monipuolisemmat ominaisuudet järjestelmissä.


title: Tietokoneasetinlaite

text: Standardoinnin varjopuolena on se, että nykyinen SIL-turvallisuustaso käsitteenä on hyvin monimutkainen ja tulkinnanvarainen. Asetinlaitteesta voi siksi olla ilman konsulttiapua vaikea todeta, mikä järjestelmän turvallisuustaso on todella saavutettu. Esimerkiksi IEC 61508 -standardin mukaista ohjelmoitavaa SIL4-tasolle sertifioitua järjestelmää ei ole markkinoilla saatavana, mutta EN 50126/EN 50128/EN 50129 -standardien mukaisia ohjelmoitavia SIL4-tason järjestelmiä on useilla valmistajilla mallistossaan, vaikka osaa ei riippumaton tarkastuslaitos ole koskaan virallisesti sertifioinut ja toisaalta varsinainen asetinlaitetoteutus ei välttämättä ole noudattanut mainittujen standardien laatuvaatimuksia.


title: Windsor

text: Windsor viittaa muun muassa seuraaviin:


title: Stewart Copeland

text: Stewart Armstrong Copeland (s. 16. heinäkuuta 1952 Alexandria, Virginia) on yhdysvaltalainen muusikko. Hän on yleisesti tunnettu The Police -yhtyeen rumpalina. Yhtyeen lisäksi hän on soittanut useissa yhtyeissä sekä säveltänyt elokuvamusiikkia. Copelandin soittotyyli on useimmiten nopeatempoista ja yllätyksellistäkin. Hänen soittotapaansa verrataan usein Billy Cobhamin vastaavaan.


title: Stewart Copeland

text: Lisäksi hän on tehnyt kaikki musiikkiraidat PlayStationille julkaistuun "Spyro"-pelitrilogiaan.


title: Stewart Copeland

text: Stewart Copelandin isoveljiä ovat I.R.S. Records -levy-yhtiön perustaja Miles Copeland III ja vuonna 2006 kuollut musiikkipromoottori Ian Copeland.


title: Josef Tošovský

text: Josef Tošovský (s. 28. syyskuuta 1950, Náchod), pankkiiri ja poliitikko, oli Tšekin pääministeri 17. joulukuuta 1997 – 17.heinäkuuta 1998.


title: Josef Tošovský

text: Tošovský opiskeli ulkomaankauppaa Prahassa ja meni 1973 valmistuttuaan Tšekkoslovakian valtionpankin tehtäviin. Hän liittyi 1976 Tšekkoslovakian kommunistipuolueeseen, jonka jäsen oli 1989 asti. Hän harjoitteli Isossa-Britanniassa ja Ranskassa ja työskenteli Lontoossa pankin tehtävissä. Joulukuussa 1989 hänet nimitettiin Tšekkoslovakian valtionpankin johtoon. Tammikuusta 1993 hän oli Tšekin valtionpankin kuvernööri.


title: Josef Tošovský

text: Klausin hallituksen kaaduttua presidentti Havel nimitti puolueiden ulkopuolisen Tošovskýn muodostamaan virkamieshallituksen seuraaviin vaaleihin saakka. Heinäkuussa 1998 hän palasi Tšekin keskuspankin (ČNB) johtoon.


title: Josef Tošovský

text: 1. joulukuuta 2000 lähtien Tošovský on ollut "Financial Stability Instituten" johdossa, joka on Kansainvälisen järjestelypankin alainen laitos.


title: Josef Tošovský

text: Hän oli Venäjän nimittämä ehdokas IMF:n johtoon Ranskan ja Euroopan unionin Dominique Strauss-Kahnia vastaan Rodrigo Raton jäätyä ennenaikaisesti eläkkeelle lokakuussa 2007.


title: Bergsala

text: Bergsala AB on ruotsalainen yritys, joka on ollut Baltian ja Pohjoismaiden Nintendon maahantuoja ja edustaja jo vuodesta 1981. Bergsalan pääkonttori on Kungsbackassa Ruotsissa, mutta toimistoja on myös Norjassa, Tanskassa ja Suomessa.


title: Bergsala

text: Nykyään Bergsala tuo Nintendon tuotteita Ruotsiin, Norjaan, Tanskaan ja Suomeen, sekä Pokémon-korttipelisarjaa Norjaan ja Suomeen. Bergsala pitää yllä kahta tärkeää markkinointisivustoa: Nintendo- sekä Pokémon-sivustoa. Sivujen sisältö on kaikissa pohjoismaissa suunnilleen sama. Pokémon-sivusto sisältää tietoa Pokémon-peleistä, -tv-sarjasta ja -korttipelisarjasta.


title: Bergsala

text: Suomessa Bergsalan tytäryhtiö Bergsala Fun Oy toimi vuodesta 1993 vuoteen 1999 Nintendon maahantuojana Suomessa. Tämän jälkeen maahantuojana oli Amo. Vuodesta 2013 lähtien Bergsala on taas ollut Nintendon Suomen-maahantuoja.


title: Sukkanauharitarikunta

text: Sukkanauharitarikunta () on englantilainen, Edvard III:n vuonna 1348 perustama kunniaritarikunta. Sen tunnuslause on ranskaa "Honi soit qui mal y pense" (häpeä sille, joka tästä pahaa ajattelee). Ritarikunnan jäsenyys suodaan erittäin harvoille ja sen voi myöntää ainoastaan monarkki, jonka lisäksi ritarikunnassa on vain 24 täysivaltaista jäsentä. Heidän lisäkseen ritarikuntaan voi kuulua joitakin muita jäseniä, jotka ovat yleensä oman ja muiden maiden kuninkaallisia. Ritarikunta on Englannin arvostetuin, ja vanhin olemassa oleva kunniaritarikunta.


title: Sukkanauharitarikunta

text: Myönnettävät arvonimet ovat "Knight Companion" (KG) ja "Lady Companion" (LG).


title: Sukkanauharitarikunta

text: Ritarikunnan jäseniä ovat tai ovat olleet entinen pääministeri John Major, Mount Everestin valloittanut Sir Edmund Hillary ja entinen pääministeri Margaret Thatcher. Nykyisiä ulkomaisia sukkanauharitareita ovat esimerkiksi Ruotsin kuningas Kaarle XVI Kustaa, entinen Alankomaiden kuningatar Beatrix ja Norjan kuningas Harald V.


title: Metallimessu

text: Metallimessu on kristillisen metallimusiikin säestyksellä pidettävä luterilainen jumalanpalvelus, joka järjestettiin ensimmäisen kerran 29. kesäkuuta 2006 Temppeliaukion kirkossa Helsingissä.


title: Metallimessu

text: Ensimmäisen Metallimessun takana oli työryhmä, joka koostui pastoreista Haka Kekäläinen ja Jukka Valkama, nuorisotyönohjaajasta Mikko Saari sekä muusikoista Markus Korri ja Juhani Palttala. Messun esilaulajana toimi Hevinkelium- ja Kilpi-yhtyeen laulusolisti Taage Laiho. Messu oli yleisömenestys. Temppeliaukion kirkko tuli ääriään myöten täyteen noin 300 ihmisen jäädessä turvallisuussyistä ulkopuolelle.


title: Metallimessu

text: Metallimessuja järjestettiin vuonna 2007 Helsingissä Temppeliaukion kirkossa 9. helmikuuta, Turussa Mikaelinkirkossa 10. maaliskuuta, Nokialla Immortal Metal Festin yhteydessä 19. toukokuuta, Tampereella 7. kesäkuuta ja Jyväskylässä 5. lokakuuta. Tekijäryhmä oli koko lailla sama kuin ensimmäisessä Metallimessussa.


title: Metallimessu

text: Vuonna 2008 Metallimessuja järjestetään Helsingissä 15. maaliskuuta ja 20. marraskuuta, Espoossa 8. helmikuuta ja 13. syyskuuta, Turussa 26. huhtikuuta, Keravalla 16. toukokuuta, Tampereella 5. kesäkuuta ja Konnevedellä 26. kesäkuuta.


title: Metallimessu

text: Metallimessujen järjestäjäorganisaationa vaikuttaa Metallimessu ry, jonka hallitukseen kuuluvat pastori Haka Kekäläinen, nuorisotyönohjaaja Mikko Saari, opiskelija Ilari Lähteenmäki sekä opiskelija Jeremy Qvick.


title: Metallimessu

text: 26. elokuuta 2008 julkaistiin "Metallimessu"-albumi, jonka kappaleet ja väliosat seuraavat messun kulkua. Levyllä virsiä tulkitsevat Taage (Kilpi), Ville Tuomi (Suburban Tribe), Tanja (Lullacry), Tuomas Nieminen (Adamantra), Juhani Muhonen (Sorrowind) ja Heikki Pöyhiä (Twilightning).


title: Metallimessu

text: Ensimmäinen Metallimessu aiheutti ennakkoon kiistaa niin metallimusiikin harrastajien kuin hengellisen yleisön joukossa. Valtavirran lehdistössä suhtautuminen oli erityisen ennakkoluuloista: esimerkiksi Suezinen kirjoittaja leimasi tapahtuman lähtökohdaltaan "läpinäkyvästi valtayleisöä kosiskelevaksi". Imperiumi.netin kirjoittajan mielestä taas tapahtuman metallivirsisovitukset noudattivat liian orjallisesti perinteitä ja piti kokonaisuutta odotuksiin nähden pettymyksenä. Tapahtuma kuitenkin keräsi Metallimessun tiedotteen mukaan 750 hengen yleisön, ja sittemmin järjestetyt Metallimessut ovat myös olleet enemmän tai vähemmän yleisömenestyksiä.


title: Metallimessu

text: Kristillinen medialiitto palkitsi Metallimessun "Vuoden kristillinen mediateko 2007" -palkinnolla, perustellen sen, että "Metallimessu on konseptina ja jumalanpalveluksena merkittävällä tavalla laajentanut Suomen evankelis-luterilaisen kirkon rajapintaa seurakuntiensa nykyisiin ja tuleviin jäseniin". Metallimessu on konseptina herättänyt kiinnostusta myös Ruotsissa ja Norjassa.


title: Metallimessu

text: Muita vastaavanlaisia messuja ovat mm. Hevimessu ja suomenruotsalainen Metallmässa, jotka eivät ole Metallimessu ry:n järjestämiä.


title: Litka

text: Litka on kohoton ja syötitön onki, jossa voidaan käyttää heitto-ongen vapaa. Litkalla kalastetaan silakoita silloilta, rantapenkereiltä, salmista ja hiekkamontuilta, joissa pohjalla on lähde. Silakka ei pidä kovin matalista vesistä, vaan hyvä syvyys vaihtelee neljästä metristä kahdeksaan metriin.


title: Litka

text: Litkassa on pääsiima, joka voi olla paksu, halkaisijaltaan jopa 0,30 mm. Pääsiiman pituus voi olla vavan mittainen, noin 170–180 cm. Pääsiimaan voi kiinnittää tasaisin välein 6–8 koukkua noin 2 cm pituisin pääsiimaa ohuemmin siimoin. Litkan uppoamiseksi riittävän syvälle silakan tai silakkaparven ulottuville litkan päähän laitetaan paino, esimerkiksi päärynäpaino, tasapainopilkki tai raskas noin 30-grammainen lusikkauistin. Lusikkauistin tarjoaa sen edun, että jos silakkaparven lähellä on ahvenia tai ahvenkala kuha, voi se tarttua lusikkauistimeen. Mikäli ongintapaikan pohja on epätasainen tai siellä on romua, johon tasapainopilkki jää kiinni, on paras irrottaa sen pohjakoukku. Vavanpuoleiseen päähän voi laittaa paksun siiman edellyttämän suurehkon leikarin, joka mahdollistaa litkan vaihtamisen nopeasti ja samalla estää sen, ettei litkaan pääsiima tulla vahingossa kelanneeksi vavan renkaisiin niin, että koukut tarttuvat tai tarttuessaan vielä vioittuvat.


title: Litka

text: Suositeltava koukku litkaan on kirkas tai hopeanvärinen. Loppukesällä tai syksyllä silakkaa voidaan onkia kullanvärisellä tai muunvärisellä koukulla. Koukkujen koko voi vaihdella numerosta kaksi numeroon kuusi silakan kokoiselle saaliille.


title: Litka

text: Litkaan voi lisätä kiiltoa esimerkiksi lusikkauistimiin kiinnitettävällä tummalla teipillä, jota voidaan liimata litkan pääsiimaan liimaamalla kaksi noin viiden sentin mittaista suikaletta vastakkain pääsiima välissä. Hopeanväristä välkehtimistä pääsiimaan saa myös vaikka käytöstä poistetuista CD-levyistä leikkaamalla sopivia paloja.


title: Litka

text: Leikarin syvyys johtuu kelausnopeudesta. Syvällä oleva silakkaparvi voi nousta ylemmäs saaliin havaittuaan, minkä vuoksi ellei syvällä ole niin keskisyvyydessä voi olla.


title: Blow Up Your Video

text:
Blow Up Your Video on australialaisen hard rock -yhtye AC/DC:n yhdestoista studioalbumi (kahdestoista mikäli "Who Made Who" lasketaan mukaan), joka julkaistiin vuonna 1988. Albumia tuottamaan otettiin yhtyeen alkuaikojen albumeiden voimakaksikko Harry Vanda ja George Young, joille yhteistyö Brian Johnsonin kanssa oli ensimmäinen.
Levy jäi Simon Wrightin viimeiseksi AC/DC:n rumpalina.


title: Blow Up Your Video

text: Kaikki sävellykset ovat Malcolm ja Angus Youngin sekä Brian Johnsonin käsialaa. Sanoitukset albumille kirjoitti Johnson. AC/DC:lle tuttuun kaksimieliseen tyyliin ainakin kolme kappaletta ("Kissin' Dynamite", "Two's Up" ja "Go Zone") käsittelee seksiä. Suurin hitti levyltä oli "Heatseeker". Albumin nimi tulee kappaleen "That's The Way I Wanna Rock N Roll" sanoituksesta.


title: Blow Up Your Video

text: "Blow Up Your Video" julkaistiin remasteroituna vuonna 2003 osana "AC/DC remasters" -sarjaa.


title: Venäjän jääpallon mestaruussarja

text: Venäjän jääpallon mestaruussarja eli Vysšaja liga ("Высшая лига", suom. korkein liiga) on Venäjän jääpallon toiseksi korkein sarjataso. Vuoteen 2011 asti Vysšaja liga-nimitystä käytettiin korkeimmasta sarjatasosta, toiseksi korkeimman sarjatason ollessa Pervaja liga ("Первая лига", suom. Ykkösliiga).


title: Venäjän jääpallon mestaruussarja

text: Sarjan joukkueet on jaettu maantieteellisesti neljään eri lohkoon. Lohkojen 1-2 parasta selviytyvät loppusarjaan, jonka voittaja on liigan mestari. Liigasta on mahdollisuus nousta ylemmälle sarjatasolle. Kakkosjoukkueilla ei nousumahdollisuutta ole.


title: Venäjän jääpallon mestaruussarja

text: Venäjän jääpallon mestaruussarjan loppusarja pelattiin 3.-10. maaliskuuta 2013:


title: Super Smash Bros.

text: Super Smash Bros. on Nintendo 64:lle vuonna 1999 julkaistu tappelupeli, jonka pelattavina hahmoina on Nintendon tunnetuimpia pelihahmoja. Pelaajat voivat valita 12 eri hahmosta (neljä salaista), joita ovat muun muassa Mario, Donkey Kong, Link ja Pikachu. Peli oli aikanaan suosittu ja sitä on myyty maailmanlaajuisesti 5,55 miljoonaa kappaletta.


title: Super Smash Bros.

text: "Super Smash Bros." on sarjan ensimmäinen peli. Sen seuraaja on Super Smash Bros Melee. Nintendo GameCubelle. Wiille on julkaistu Super Smash Bros. Brawl sekä Wii U:lle ja 3DS:lle Super Smash Bros. for Nintendo 3DS & Wii U.


title: Super Smash Bros.

text: Peli ei sisällä varsinaista tarinaa, mutta pelin alkaessa näytetään, miten ilmassa leijuva käsi (Master Hand) järjestää leluja ja muita esineitä kirjoituspöydälle. Asetelmasta syntyy taistelukenttä ja elottomat lelut muuttuvat Nintendon tutuiksi pelihahmoiksi.


title: Super Smash Bros.

text: Super Smash Bros. on taistelupeli, jossa pelihahmot kamppailevat ilmassa leijuvalla tasolla. Pelin tarkoitus on pudottaa vastustajat tasolta. Vahingon aiheuttaminen vastustajaan helpottaa tämän lyömistä pidemmälle ja mahdollistaa lopulta vastustajan voittamisen tämän pudotessa pelitason alapuolelle. Taistelijoiden hallinta on helppo oppia, sillä monista taistelupeleistä poiketen kaikki hyökkäykset on mahdollista tehdä parilla napin painalluksella. Peli ei silti ole yksinkertainen, sillä muuttuvat tasot, lisäesineet ja lukuisat erikoistilanteet tuovat peliin runsaasti vaihtelua.


title: Super Smash Bros.

text: Peliä voi pelata yhdestä neljään pelaajaa kerrallaan. Yksinpelissä pelaaja taistelee kampanjan läpi, jossa tietokone ohjaa vastustajaa tai vastustajia. Yksinpelin läpäiseminen avaa käyttöön uusia pelattavia hahmoja. Moninpelissä pelaaja(t) valitsevat tasolle kahdesta neljään taistelijaa, joista osa voi olla tietokoneen ohjaamia.


title: Halloumi

text:
Halloumi tai halumi (, lausutaan ”hallumi”; ) on kova, Kyprokselta peräisin oleva lumenvalkoinen mintulla maustettu juusto. Perinteisesti sen valmistuksessa on käytetty lampaan- ja vuohenmaidon seosta, mutta markkinoilla on myös juustoja, jotka sisältävät lisäksi lehmänmaitoa. Teollisesti valmistetuissa halloumeissa lehmänmaidon osuus on yleensä suuri, mikä alentaa tuotantokustannuksia mutta vaikuttaa makuun ja ominaisuuksiin.
Halloumi on valkoista, ja siinä on erottuva kerrosmainen rakenne ja suolainen maku. Juusto on usein maustettu mintulla, jolla sanotaan olevan myös säilyvyyteen vaikuttavia antibakteerisia ominaisuuksia. Muita juustoja korkeamman sulamispisteensä ansiosta halloumia voidaan grillata ja ruskistaa ilman, että se ehtii sulaa, minkä ansiosta sitä käytetään erityisesti grillijuustona.


title: Halloumi

text: Halloumi valmistetaan, kuten muutkin samantyyppiset juustot, ensiksi tekemällä juoksutepohjainen tuorejuusto. Valmis juustokimpale keitetään voimakassuolaisessa vedessä, jossa rakenne tiivistyy ja jossa juusto saa sille ominaisen kumimaisen rakenteen ja kermaisen maun.


title: Halloumi

text: Halloumia valmistetaan perinteisesti sekä Kyproksen kreikkalaisella että turkkilaisella puolella. Euroopan unioni on suunnitellut halloumin nimisuojausta vain kyproslaisille tuotteille, mutta neuvottelut ovat kytköksissä Kyproksen yhdistymisneuvotteluihin. Muissa maissa valmistettuja hallouminkaltaisia juustoja myydään esimerkiksi nimellä ”grillijuusto”.


title: Bratz

text: Bratz on MGA Entertainmentin omistama tavaramerkki, johon kuuluu nukkeja sekä useita oheistuotteita. Alkuperäisten neljän Bratz-nuken nimet ovat Cloe, Yasmin, Sasha ja Jade. Myöhemmin on tullut paljon muitakin nukkeja. Bratz-nukkejen tuotanto lopetettiin vuoden 2010 tammikuussa, mutta valmistus aloitettiin myöhemmin uudelleen. Bratzien tilalle tulivat Moxie girls -nuket. Bratzeista on tehty piirrossarja, jota esittää Suomessa MTV3. Lisäksi tuoteperheen ympärille on tehty elokuvia ja musiikkilevyjä.


title: Bratz

text: Bratzejä myydään erilaisina nukkesarjoina. Niitä ovat vauvakokoiset "Bratz Babyz" -nuket, kouluikäiset "Kidz"-nuket ja "Lil' Bratz" -nuket (joita ovat Ailani, Zada, Nazalia ja Talia). Bratzeja on myös poikina, joita kutsutaan nimellä "Bratz Boyz". On myös olemassa tavallisia Bratzejä hieman suurempia nukkeja, joita kutsutaan nimellä "Bratz Diamond Class Doll".


title: Bratz

text: Bratzeilla on isot päät ja pienikokoiset vartalot, mutta vaatteet ovat olleet yleensä vartalonmyötäisiä ja täynnä pieniä yksityiskohtia. Lisäksi pakkauksessa on ollut yleensä mukana käsilaukku (jonka saa oikeasti avattua), vaihtokengät ja vaihtovaatteet. Nukeilla on nähty myös upeita ja erikoisia kampauksia ja joillakin on ollut myös liimatut tekoripset ja Rock Angelz -nukeilla oli napakoru. Nukkien jaloista puuttuu jalan loppuosa nilkasta alaspäin. Kengät napsautetaan nuken jalkoihin ja ne pysyvätkin nuken jalassa hyvin. Nuket pysyvät myös pystyssä ilman tukea. Kalleimmissa pakkauksissa on ollut nuken lisäksi nukelle paljon hauskoja pikkutavaroita, kuten muki ja puhelin.


title: Bratz

text: Bratzeille on ollut myynnissä oheistuotteina muun muassa kauneussalonki, avoauto ja limusiini. Nukeista on tehty myös kolmenlaisia meikkipäitä: päälaelta olkapäihin ulottuva malli, päälaelta lantioon asti ulottuva sekä istuvassa asennossa oleva kokovartaloinen meikkipää.


title: Bratz

text: Ensimmäiset nuket, Bratz 1st Edition/Passion 4 Fashion julkaistiin vuonna 2001: Cloe, Jade, Sasha ja Yasmin, jotka on suunnitellut Carter Byant, ja vuonna 2002 julkaistiin ensimmäiset miespuoliset Bratzit, Cameron ja Dylan. Bratzien suosio kasvoi räjähdysmäisesti ja ne olivatkin vuosi vuodelta lasten suosikkilahjatoiveita. Viiden ensimmäisen vuoden aikana nukkeja oli myyty maailmanlaajuisesti jo yli 125 miljoonaa kappaletta. Vuosien 2001-2010 aikana on valmistettu jo 559 erilaista Bratz-nukkea.


title: Bratz

text: Bratznelikolle on valmistettu lukuisia ystäviä, joista Meygan ja Dana olivat ensimmäisiä. Bratzpoikia ovat muun muassa Cameron, Dylan, Koby, Eitan, Bryce, Cade ja Braden. Roxxi ja Phoebe ovat kaksosia ja heitä on ollut myynnissä niin samassa paketissa kuin erikseenkin. Kaksosbratzeja kutsutaan sanalla Twiins ja niitä on tehty myös muita Roxxin ja Phoeben lisäksi. Yasmin ja Cloe on tehty lapsiversioina paketissa, jossa he ovat äitiensä kanssa. Yasminin äiti on Portia ja Cloen äiti Polita. Cloella on myös isosisko, Sonya.


title: Bratz

text: Barbieta valmistava Mattel haastoi MGA Entertainmenin oikeuteen, koska Bratzien luoja Carter Bryant oli ollut nuorempana töissä Mattelilla. Oikeus katsoi tämän keksineen isopäiset nuket ollessaan vielä töissä Mattelilla, joten Mattel sai Bratzien alkuperäiset luonnokset ja Bratzien valmistus jouduttiin lopettamaan. Suomeen kantautui huhuja, joiden mukaan Mattel alkaisi valmistaa Bratzeja, mutta näin ei käynyt. MGA Entertainment teki valituksen oikeuden päätöksestä, ja oikeus katsoikin päätöksen olleen kohtuuton, koska Carter Bryant oli kuitenkin keksinyt Bratz-nuket itse. Bratzeille tehtiin uusi kotisivu ja nukkejen tuotanto alkoi taas. Bratzejä alettiin valmistaa uudelleen heinäkuussa 2010 ja Suomeen uudet Bratzit tulivat marraskuun 2010 kieppeillä. Uusilla nukeilla on aiempaa leveämpi vyötärö, hieman erilainen meikki ja ainakin osalla nukeista on nivelletty vartalo. Napapaitojakaan näillä uusilla Bratzeilla ei ole ainakaan toistaiseksi nähty.


title: Bratz

text: Vuonna 2015, Bratz -nuket uudistettiin. Piirrostyyli vaihtui takaisin alkuaikojen malliksi ja nukkien vartalo muokattiin pienemmäksi.


title: Bratz

text: Isaac saapui yksin Iranista 17-vuotiaana. Larianilla on kolme lasta, joista vanhimpien nimet ovat Cameron ja Jasmin, mistä kaksi Bratz-nukkea ovatkin saaneet nimensä (nuken nimi tosin kirjoitetaan persialaisittain Yasmin). Larianilla on kolme siskoa ja yksi veli. Larian on naimisissa Angela Nemanin kanssa.


title: Bratz

text: Suurin yksityisessä omistuksessa oleva lelu-yritys, joka valmistaa mm. Bratz-nukkeja. Larianin motto "onni suosii rohkeaa" on näkyvillä kaikkialla MGA:n rakennuksessa.


title: Bratz

text: Piirrossarjassa nuoret tytöt Cloe, Sasha, Jade ja Yasmin perustavat lehden, mutta kilpailevan Your Thing -lehden päätoimittaja Burdine Maxwell yrittää apureineen tuhota sen. Tyttöjen motiivi oman toimituksen perustamiseen on Jaden erottaminen Your Thing -lehden palveluksesta. Yhteisvoimin perustettu uusi lehti saavuttaa suuren suosion.


title: Bratz

text: Lisäksi vuonna 2006 ja 2007 on tehyt kaksi interaktiivista DVD -peliä nimeltään Livin It Up With The Bratz ja Bratz - Glitz 'N' Glamour. DVD:itä ei ole julkaistu Suomessa.


title: Bratz

text: Vuonna 2007 Bratzeista tehtiin elokuva, jonka henkilöt ovat oikeita ihmisiä piirroshahmojen sijaan. Elokuvan nimi on Bratz: The Movie. Elokuvassa seurataan tyttöjen seikkailuja heidän aloittaessaan uudessa koulussa. Lisäksi Bratz Babyz The Movie, sekä Tähtiä ja Tyyliä ovat ainoat Bratz 2D Elokuvat.Bratz-nukkejen avoin seksuaalisuus on aiheuttanut vanhemmissa hämmennystä ja huolta. Vaikka esimerkiksi nukkejen myynnin lopetusta vaativa addressikin perustettiin, kuuluville nostettiin myös maltillisempia näkökulmia. Näissä viitataan esimerkiksi siihen, että nykyään vanhempien hyväksymää Barbie-nukkeakin pidettiin aikanaan röyhkeänä ja moraalittomana. On vedottu myös lasten leikkien mielikuvituksellisuuteen. Ajatuksena on tällöin se, että lasten leikit eivät ole ehdottoman kirjaimellisia, vaan esimerkiksi pehmolelukoira voi leikissä olla vaikkapa tuomari tai karhu.


title: Bratz

text: Toisaalta ensimmäisen oikeilla näyttelijöillä toteutetun Bratz-elokuvan ohjaaja on sanonut elokuvanteon vaikeimman osan olleen puvustuksen, sillä jotkin nukkejen käyttämistä vaatteista ovat niin paljastavia, että ne näyttävät oikeiden ihmisten päällä mauttomilta.


title: Miles Copeland

text: Miles Axe Copeland III (s. 2. toukokuuta 1944 Lontoo) on yhdysvaltalainen musiikkialan vaikuttaja. Hän tuli tunnetuksi I.R.S. Records -levy-yhtiön perustajana. Miles Copelandin veli, Stewart Copeland oli The Police -yhtyeen rumpali ja toisellä veljellä Ianilla oli ohjelmatoimisto (FBI - Frontier Booking International).


title: Miles Copeland

text: I.R.S. Recordsissa Miles Copelandin merkittävimmät kiinnitykset olivat R.E.M. ja The Go-Go's. Copeland on toiminut myös muun muassa Stingin ja Squeezen managerina.


title: Neuvostoliiton jääpallomaajoukkue

text: Neuvostoliiton miesten jääpallomaajoukkue edusti Neuvostoliittoa kansainvälisissä miesten jääpallokilpailuissa aina maan olemassaolon loppumiseen, vuoteen 1991 saakka. Historiansa aikana joukkue pelasi 17:t jääpallon maailmanmestaruuskilpailut, joissa saavutti 14 kultaa, kaksi hopeaa ja yhden pronssin. Joukkue voitti jääpallon MM-kisojen historian 11 ensimmäistä mestaruutta.


title: Canaiman kansallispuisto

text: Canaiman kansallispuisto () on Venezuelan kaakkoisosassa, Bolívarin osavaltiossa Guyanan ja Brasilian rajalla sijaitseva kansallispuisto. Vuonna 1962 perustetun puiston pinta-ala on yli 30 000 km², josta noin 65 prosenttia on vuoristoista Guyanan ylänköä. Tälle ylängölle ovat tyypillisiä tepuit, hiekkakivestä koostuvat jäännösvuoret, joden runsaasti kosteutta saaville lakitasanteille on kehittynyt endeemistä kasvillisuutta. Ayan Tepyu -vuoren laelta saa vetensä Rio Churun -joki, jossa on maailman korkeimmat vesiputoukset, Angelin putoukset.


title: Canaiman kansallispuisto

text: Canaiman kansallispuisto on kuulunut Unescon maailmanperintöluetteloon vuodesta 1994 lähtien.


title: Suvijuhlat

text: Suvijuhlat ovat lähetysyhdistys Rauhan Sanan ja järjestävän paikkakunnan Rauhan Sanan yhdessä järjestämät suuret seurat. Suvijuhlat poikkeavat seuraohjelmaltaan muista kesällä pidettävistä suurista seuroista. Suvijuhlilla tuodaan esille terveisiä lähetystyökohteista perinteisten seurapuheiden lisäksi. Suvijuhlia on vietetty vuodesta 1981.


title: Kesäseurat

text: Kesäseurat ovat lestadiolaisen uusheräyksen vuosittaisen suuret seurat.Ne pidetään kesä- heinäkuun vaihteessa ja paikka vaihtelee vuosittain. Ohjelmassa on seuroja, rukousta, raamattutuokioita, lapsille leikkejä ja nuorille heille suunnattua ohjelmaa.


title: Kesäseurat

text: Pitopaikat:


title: Siionin matkalaulut

text: Siionin matkalaulut on neljän lestadiolaisuuden suunnan yhteinen laulukirja. Nykyisin sen uusinta painosta käyttävät enää rauhan sana ja uusheräys. Vuonna 1979 julkaistiin ensimmäinen Siionin matkalaulu- kirja. Sitä kokosivat yhdessä rauhan sana, uusheräys, Laestadius-seura ja esikoislestadiolaisuus. Myöhemmin Laestadius-seura on lopettanut toimintansa ja esikoislestadiolaiset ovat ottaneet käyttöön oman laulukirjan, Virsikirja ja Hengellisiä lauluja. Vuonna 2002 julkaistiin uusi versio Siionin matkalauluista. Toimikuntaan kuului myös Laestadius-seura, mutta sen lakattua toimimasta, vuoden 2002 laulukirja on jäänyt vain rauhan sanan ja uusheräyksen käyttöön. Se sisältää 321 laulua.


title: Siionin matkalaulut

text: 1 Armon lapset, kokoontukaa


title: Siionin matkalaulut

text: 17 Jeesuksen nimeen johdatettiin


title: Siionin matkalaulut

text: 22 Etsimähän tulit, Jeesus


title: Siionin matkalaulut

text: 51 Aurinkomme ylösnousi


title: Siionin matkalaulut

text: 57 Kun tuuli puhaltaa


title: Siionin matkalaulut

text: 63 Herra, avaa meille


title: Siionin matkalaulut

text: 68 Hyvä Paimen tuntee kaiken


title: Siionin matkalaulut

text: 88 Armon lapset, laulakaamme


title: Siionin matkalaulut

text: 118 Jeesuksen rakkaus niin on se syvä


title: Siionin matkalaulut

text: 131 Armosta kaikesta kiitoksen kannan


title: Siionin matkalaulut

text: 166 Herra kun on paimeneni


title: Siionin matkalaulut

text: 176 Ei lakkaa kiitosääni


title: Siionin matkalaulut

text: 195 Kuljen halki pellon


title: Siionin matkalaulut

text: 205 Hellin käsin auta, Herra


title: Siionin matkalaulut

text: 215 Anna sä Herra nyt siunaus taivaan


title: Siionin matkalaulut

text: 225 Hyvä Paimen rakastaa


title: Siionin matkalaulut

text: 242 Kerran usko lapsuuden


title: Siionin matkalaulut

text: 257 Joka aamu on armo uus


title: Siionin matkalaulut

text: 267 Eivät kukkaset ruusujen kaunistaneet


title: Siionin matkalaulut

text: 304 Ah, autuaitten maassa


title: Maija Lehmusvirta

text: Maija Lehmusvirta (s. 1969 Vaasa) on MTV3:n uutisankkuri. Hän on opiskellut Helsingin kauppakorkeakoulussa. Hän oli aluksi Helsingin paikallisradio Radio Ykkösen ja Helsingin Sanomien toimittaja. Vuonna 1996 hän siirtyi MTV3:lle Talousuutisten toimittajaksi. Vuodesta 1999 hän on ollut Seitsemän uutisten ja Kymmenen uutisten uutisankkuri. Helmikuun alusta 1999 huhtikuuhun 2000 hän oli Ripsa Koskinen-Papusen äitiyslomasijainen. Huhtikuusta 2000 Lehmusvirta on ollut vakituinen uutisankkuri Koskinen-Papusen ohella. Lehmusvirta oli itsekin äitiyslomalla vuosina 2001–2002, sillä kerralla samaan aikaan Koskinen-Papusen kanssa, sekä vielä kerran 2003–2004. Lehmusvirran molemmat lapset ovat tyttöjä.


title: Keijo Leppänen

text: Keijo Rainer ”Keke” Leppänen (s. 12. maaliskuuta 1960 Virrat) on MTV3:n uutisankkuri, toimittaja sekä kirjailija. Koulutukseltaan Leppänen on valtiotieteiden maisteri. Hän on työskennellyt MTV3-televisiokanavalla vuodesta 1993 lähtien. Aiemmin hän työskenteli toimittajana sanomalehti "Ilkassa" (1981–1989) sekä "Uusi Suomi" -lehdessä (1989–1991). Leppänen on myös kirjoittanut kirjoja, mm. Mika Häkkisen elämäkerran "Mika Häkkinen: Mestarin paluu". Hänen perheeseensä kuuluvat vaimo Hanna ja kolme poikaa.


title: Keijo Leppänen

text: Keijo Leppänen on naimisissa Hanna Leppäsen kanssa. Heillä on kolme poikaa; Ukkopekka, Ottoville ja Frans-Eemil.


title: Keijo Leppänen

text: Keijo Leppänen on Perussuomalaisten entisen puheenjohtajan Timo Soinin pikkuserkku.


title: Taishō-kausi

text: Taishō-kausi (大正時代) oli ajanjakso Japanin historiassa 30. heinäkuuta 1912 - 25. joulukuuta 1926. Vuonna 1912 valtaan nousseen keisarin terveys oli heikko, mikä sai vallan siirtymään oligarkkiselta vanhempien valtiomiesten ryhmältä demokraattisille puolueille ja eduskunnalle (Diet). Sen vuoksi aikakausi muistetaan Japanissa liberaalina "Taishōn demokratian aikakautena"; se erottuu edeltäneestä, kaoottisesta Meiji-kaudesta ja seuranneesta, militarismiin nojanneesta Shōwa-kaudesta.


title: Stephen Hague

text: Stephen Hague on musiikkituottaja, joka tunnetaan erityisesti työskentelystään 1980-luvun brittiläisten syntikkapop-yhtyeiden kanssa.


title: Stephen Hague

text: Haguen ensimmäinen merkittävä tuotantotyö oli Orchestral Manoeuvres in the Darkin "Crush" (1985). 1980-luvulla hän työskenteli New Orderin, Pet Shop Boysin ja Erasuren kanssa tuottaen muun muassa näiden hitit "True Faith", "West End Girls" ja "Chains of Love". Myöhemmin hän on tuottanut muun muassa The Pretendersia, Robert Palmeria ja Ace of Basea.


title: Alexander Calder

text: Alexander Calder, käytti myös nimeä Sandy Calder (22. heinäkuuta 1898 Lawnton, Pennsylvania – 11. marraskuuta 1976 New York), oli yhdysvaltalainen kuvanveistäjä. Hänet tunnetaan "mobilen" eli liikkuvan veistoksen keksijänä. Paitsi mobileja, Calder teki myös muita veistoksia sekä maalauksia, litografioita, seinävaatteita ja muita taidetekstiilejä.


title: Alexander Calder

text: Calder määritteli kuvanveistotaiteen uudestaan tuomalla siihen mukaan liikkeen. Sitä oli aluksi hänen performansseissaan, mekaanisissa Calderin Sirkuksissa ja myöhemmin hänen motorisoiduissa teoksissaan, sekä lopulta riippuvissa teoksissaan, joita hän kutsui sanalla "mobile".


title: Alexander Calder

text: Calderin molemmat vanhemmat olivat taiteilijoita. He kannustivat lapsiaan luovuuteen, mutta kehottivat välttämään taidetta ammattina, koska se on raskas ja taloudellisesti epävarma. Niinpä Calder opiskeli koneinsinööriksi valmistuen vuonna 1919 ja teki erilaisia insinöörin töitä, mutta ei viihtynyt niissä. Vuonna 1922 hän pestautui laivalle töihin. Herätessään eräänä aamuna auringonnousun aikaan hän koki syvän taiteellisen elämyksen ja päätti ryhtyä taiteilijaksi.


title: Alexander Calder

text: Hän opiskeli taidetta New Yorkissa, jossa kiinnostui myös sirkuksesta. Valmistuttuaan Calder muutti Pariisiin jatkamaan opintojaan. Siellä hän tutustui eurooppalaisiin avantgarde-taiteilijoihin, joita olivat Joan Miró, Piet Mondrian, Jean Arp ja Marcel Duchamp.


title: Alexander Calder

text: Kuusi Alexander Calderin teosta oli esillä tammikuussa 1954 Helsingin Taidehallissa olleessa yhdysvaltalaista taidetta esittelevässä taidenäyttelyssä. Niistä kolme "Musta eläin" (1940), "Suuri gong-gong" (1951) ja "Lumituisku Sudburyssa" (1953) olivat mobiileita, yksi "metalli- ja puusommitelma", sekä kaksi teosta, jotka olivat "stabiilia veistostaidetta" näyttelyluettelon mukaan.


title: Mihály Babits

text:
Mihály Babits (26. marraskuuta 1883 Szekszárd – 4. elokuuta 1941 Budapest
) oli unkarilainen runoilija, kirjailija, kääntäjä ja kirjallisuushistorioitsija.


title: Mihály Babits

text: Babits opiskeli vuosina 1901–1905 Budapestin yliopistossa unkarilaista, ranskalaista ja latinalaista filologiaa. Hän oli erityisen kiinnostunut Schopenhauerin, Nietzschen sekä opettajansa László Négyesyn filosofiasta. Opintojensa jälkeen Babits toimi opettajana Szegedissä, Fogarasissa, ja vuodesta 1912 lähtien Budapestissä. Hän toimi myös kääntäjänä ja "Nyugat"-aikakauslehden toimittajana ja kuului tuohon aikaan Budapestin kirjallisen elämän keskeisimpiin vaikuttajiin.


title: Mihály Babits

text: Babits meni vuonna 1921 naimisiin Ilona Tannerin kanssa, joka myöhemmin julkaisi runoja nimellä Sophie Török. Kahta vuotta myöhemmin Babits muutti asumaan Esztergomiin. Vuonna 1937 hän sairastui kurkunpään syöpään ja kuoli pitkällisen sairauden jälkeen vuonna 1941. Hänen kuolemaansa päättyi myös Unkarin kirjallisuuden "Nyugat"-aikakausi.


title: Mihály Babits

text: Babits on eräs tärkeimmistä unkarilaisista kirjallisuuden kääntäjistä. Hän käänsi muun muassa Sofokleen, Goethen, Shakespearen, Wilden ja Baudelairen teoksia. Hänen merkittävin käännöstyönsä oli Danten Jumalaisen näytelmän kääntäminen kokonaisuudessaan unkariin.


title: Mihály Babits

text:
Luettelon lähteet: , ,
Babitsin lyriikkaa on julkaistu seuraavassa kokoelmassa:
Lisäksi Babitsin runojen suomennoksia on ilmestynyt lehdissä.


title: Piia Pasanen

text: Piia Pasanen (s. 17. huhtikuuta 1973 Kuopio) on suomalainen toimittaja ja Ylen uutisankkuri. Pasanen toimi aiemmin Urheiluruudun urheilutoimittajana, myöhemmin hänestä tuli Tv-uutisten toimittaja. Pasanen juonsi niin ikään 1990-luvulla Yle TV2:n Poliisi-tv:tä ja Tangomarkkinoita. Suomen itsenäisyyspäivänä järjestettäviä Linnan juhlia hän on juontanut 2000- ja 2010-luvuilla.


title: Piia Pasanen

text: Pasasen aviopuoliso on MTV3:n uutistoimittaja Tomi Einonen. Pariskunnalla on kaksi lasta.


title: Tarsem Singh

text: Tarsem Dhandwar Singh (joskus käytetään pelkästään nimeä Tarsem, s. 26. toukokuuta 1961) on intialainen elokuvaohjaaja. Hän tuli tunnetuksi R.E.M.-yhtyeen musiikkivideon ”Losing My Religion” ohjaajana. Hän on ohjannut neljä pitkää elokuvaa: "The Cell" (2000), "The Fall" (2006), "Immortals" (2011) ja "Kerro, kerro kuvastin" (2012). Hän on ohjannyt myös mainoksia monille tuotemerkeille, kuten Isuzu, Levi’s, Coca-Cola, Lee Jeans, Polaroid, Smirnoff, Vauxhall, Perrier, Audi, Volkswagen, Lexus, Infiniti, Nike ja Microsoft.


title: Mollweiden kaavat

text:
Mollweiden kaavat ovat tasogeometriaan liittyvä tulos. Sen mukaan jos kolmion kulmat ovat α, β ja γ ja näitä vastaavat sivut "a", "b" ja "c", on voimassa
formula_1
ja
formula_2
Molemmat lauseet voidaan todistaa kotangenttilauseen avulla.


title: The Dynasty: Roc La Familia

text: The Dynasty: Roc La Familia on Jay Z:n vuonna 2000 julkaisema albumi. Albumista aiottiin alun perin Roc-A-Fella Records-artistien yhteislevyä, mistä johtuu runsaat vierailut. Albumi esitteli yleisölle uusia tuottajalupauksia, kuten Just Blazen, Kanye Westin ja vielä melko tuntemattoman The Neptunesin, jotka nopeasti nousivat hiphop-maailman huipulle. Levy myi Yhdysvalloissa tuplaplatinaa.


title: Pyromania (albumi)

text: Pyromania on hard rock -yhtye Def Leppardin kolmas albumi, joka julkaistiin vuonna 1983. Se oli yhtyeen läpimurtoalbumi, jota on pelkästään USA:ssa myyty yli 10 miljoonaa kappaletta. Albumi raivasi tietä ns. "tukkaheville", josta tuli myöhemmin suosittua. Singleistä hiteiksi nousivat "Photograph", "Rock of Ages" ja "Foolin' ". Pyromania on kahteen edelliseen levyyn verrattuna viimeistellymmin tuotettu, vähemmän rosoinen ja on ensimmäinen levy, jolla myöhemmin tutuksi tullut Leppard-soundi on läsnä.


title: Pyromania (albumi)

text: Levyn nauhoitusten ollessa käynnissä kitaristi Pete Willis sai potkut alkoholinkäyttönsä johdosta. Hänen tilalleen tuli glam-yhtye Girlistä Phil Collen.


title: Pyromania (albumi)

text: Kappaleen "Rock of Ages" saksalta kuulostava kuuluisa intro ""Gunter glieben glauchen globen"" on peräisin tuottaja Mutt Langelta, joka oli kyllästynyt toistamaan one-two-three-four kerta toisensa jälkeen. Yhtyettä heitto huvitti ja se päätyi levylle. Lause ei kuitenkaan oikeasti tarkoita saksaksi mitään. Sama intro kuultiin 15 vuotta myöhemmin The Offspring -yhtyeen kappaleessa Pretty Fly (for a White Guy).


title: Guyanan ylänkö

text: Guyanan ylänkö on Etelä-Amerikan pohjoisosissa sijaitseva ylänkö. Brasilian, Guyanan ja Venezuelan rajalla olevan ylängön kallioperä koostuu prekambrisista, Guyanan massiiviin kuuluvista graniiteista sekä niiden päälle kerrostuneista, yli 1 700 miljoonaa vuotta vanhoista hiekkakivistä.


title: Guyanan ylänkö

text: Orinocojoen sivuhaarat virtaavat ylängön läpi ja muodostavat syviä, jyrkkäseinäisiä laaksoja, joiden väliin jää noin 120 tasalakista, hiekkakivestä eroosion kautta muodostunutta jäännösvuorta, tepuita. Näistä korkein on Guyanan ja Venezuelan rajalla oleva Roraima (2 810 m), kun taas suurin on 700 neliökilometrin laajuinen Ayan Tepuy (2 560 m), jonka laelta Angelin putoukset saavat vetensä.


title: Guyanan ylänkö

text: Vaikka Guyanan ylänkö on pääasiassa trooppisten sademetsien peittämää, kallioperän ravinneköyhyyden vuoksi alue on edelleen hyvin harvaan asuttua ja osin vielä tutkimatonta. Sen sijaan tepuiden eristäytyneet lakitasanteet saavat runsaasti sadetta, ja niillä kasvaa monia endeemisiä kasvilajeja.


title: Mongolian jääpallomaajoukkue

text: Mongolian jääpallomaajoukkue edustaa Mongoliaa kansainvälisissä jääpallokilpailuissa. Se on eräs uusimmista joukkueista kansainvälisillä jääpallokentillä. Joukkueen oli määrä osallistua jo vuoden 2005 MM-kisoihin Venäjällä, mutta se jäi pois viime hetkillä. MM-kisadebyyttinsä se teki vuoden 2006 Ruotsin kisoissa, missä se sijoittui lopulta B-sarjassa viidenneksi. Kisoissa joukkuetta valmensi ruotsalainen Kent Westberg.


title: Mongolian jääpallomaajoukkue

text: Aasian talvikisoissa 2011 Mongolian joukkue voitti hopeaa.


title: Luettelo Suomen liikenteen ohjemerkeistä

text: Seuraavassa on lueteltu Suomessa käytössä olevat ohjemerkit.


title: Kadettilupaus

text: Kadettilupaus on lupaus, jonka Kadettikoulussa opiskelevat kadetit antavat liittyessään virallisesti kadettikuntaan. Lupauksessa he sitoutuvat upseerikunnan arvomaailmaan. Tämän lisäksi he ovat vannoneet aiemmin varusmiespalveluksessa sotilasvalan ja tulevat myöhemmin vannomaan yleisen virkavalan. Kadettilupauksen antamisen jälkeen kadetti hyväksytään jäseniksi Kadettitoverikuntaan (ent. Kadettioppilaskunta).


title: Kadettilupaus

text: Lupauksen teksti on:


title: Rinat Šamsutov

text: Rinat Šamsutov (s. 12. kesäkuuta 1973) on venäläinen jääpalloilija, pelipaikaltaan keskikenttäpelaaja. Hän pelaa Moskovan Dynamossa.


title: Rinat Šamsutov

text: Šamsutov on Alma-Atan Dynamon kasvatti. Kasvattajaseurassaan hän saavutti Neuvostoliiton mestaruuden keväällä 1990 ja Neuvostoliiton hajottua sarjan aikana keväällä pronssia. Pronssikaudella hän oli sarjan maalitekijäkuningas. Hän vietti seurassa talveen 1993–1994 käytyään tosin välissä Uralets Uralskissa eli nykyisessä Akžaiykissä ja siirtyi Ruotsiin IFK Kungälviin. Samaisena talvena hän pelasi ensi kerran Kazakstanin maajoukkueessa ja edusti vuoden 1995 MM-kisoissa Kazakstania, joka osallistui silloin ensimmäisen kerran MM-kisoihin.


title: Rinat Šamsutov

text: Kungälvistä Šamsutov siirtyi kaudeksi 1996–1997 Katrineholms SK:iin. Samana talvena hän myös siirtyi edustamaan maajoukkuetasolla Venäjää. Kauden 1997–1998 hän vietti Sandvikens AIK:ssa, mistä palasi kuitenkin seuraavaksi kaudeksi takaisin Katrineholmiin. Siellä hän pelasi aina kauteen 2001–2002 saakka. Kaksi seuraavaa kautta eli 2002–2003 ja 2003–2004 hän pelasi Västerås SK:ssa ennen siirtymistään kaudeksi 2004–2005 Arkangelin Vodnikiin, missä hän voitti Venäjän mestaruuden, ja siirtyi sieltä seuraavaksi kaudeksi monien muiden Venäjän parhaiden pelaajien mukana Moskovan Dynamoon, missä on voittanut kuusi mestaruutta vuosina 2005–2013 .


title: Rinat Šamsutov

text: Venäjän maajoukkueessa Šamsutov edusti kaudella 1996 ja oli mukana Venäjän MM-joukkueessa vuoden 1997 kisoissa. Sen jälkeen hän on saavuttanut kolme MM-kultaa ja kolme MM-hopeaa vuosina 1997–2010.


title: Rinat Šamsutov

text: Seurajoukkueissa


title: Rinat Šamsutov

text: Maajoukkueessa


title: Rinat Šamsutov

text: Henkilökohtaisesti.


title: Virkavala

text: Virkavala tai -vakuutus on lupaus, jonka tietyt valtion korkeimpaan johtoon, oikeuslaitokseen tai voimankäyttöorganisaatioon kuuluvat virkamiehet ovat velvollisia antamaan. Aiemmin kyseisen valan vannoivat lähes kaikki valtion virkamiehet. Valan tai vakuutuksen tarkoituksena on sitoa yksilö eettisesti valtioon; valan nojalla yksilö pystyy ja uskaltaa toimia oikein.


title: Virkavala

text: Vuodesta 2006 lähtien virkavalan vannovat (tai vakuutuksen antavat)


title: Virkavala

text: Tuomioistuinten jäsenet, hovioikeuden auskultantit sekä ne, jotka yksin tai kollegiaalisessa menettelyssä ratkaisevat hallintolainkäyttöön kuuluvia asioita (esimerkiksi Kutsunta-asian keskuslautakunnan jäsenet) vannovat tuomarinvalan tai antavat tuomarinvakuutuksen. Käräjäoikeuden kansliahenkilöstö vannoo tuomarinvalaa vastaavan valan tai antaa vakuutuksen ennen kuin alkaa suorittaa lainkäyttötehtäviä käräjäoikeudessa.


title: Virkavala

text: Tuomarinvala muuttuu tuomioistuimissa vakuutukseksi vuoden 2017 alusta.


title: Virkavala

text: Valtioneuvoston jäsenet eli ministerit antavat tuomarinvakuutuksen sekä joko vannovat virkavalan tai antavat virkavakuutuksen.


title: Virkavala

text: Ulosottomiehet, avustavat ulosottomiehet, poliisimiehet sekä vankeinhoidon laitoshallinnon muut virkamiehet antavat kirjallisen vakuutuksen.


title: Virkavala

text: Toisin kuin anglosaksisissa maissa, erityisesti Yhdysvalloissa, jossa uuteen virkaan astuvan henkilö toistaa vanhan valansa, Suomessa kukin vala vannotaan vain kerran. Näin esimerkiksi ministeri, joka on toiminut lautamiehenä, vannoo virkaansa astuessaan vain virkavalan, sillä hän on jo vannonut tuomarinvalan astuessaan lautamiehen tehtävään.


title: Virkavala

text: Kirkko ja valtio -komitea esitti mietinnössään vuonna 1977, että lain edellyttämät uskonnolliset valat kuten virka-, sotilas- ja todistajanvala oli poistettava ja korvattava kaikissa tapauksissa kunnian ja omantunnon kautta annettavalla vakuutuksella.


title: Virkavala

text: Seuraavassa kursivoitu osa kuuluu vain valan kaavaan. Sulkeissa sen jäljessä oleva osa on vakuutuksen vastaava muotoilu.


title: Virkavala

text: "Minä N.N. lupaan ja "vannon kaikkivaltiaan ja kaikkitietävän Jumalan edessä" ("vakuutan kunniani ja omantuntoni kautta"), että minä virassani noudatan perustuslakeja ja muita lakeja sekä toimin oikeudenmukaisesti ja puolueettomasti kansalaisten ja yhteiskunnan parhaaksi."


title: Virkavala

text: Tuomarinvalan kaava on säilynyt muuttamattomana vuodesta 1734.